MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp PSE

dwar il-Pakkett Soċjali

Riżoluzzjoni tal-Parlament Ewropew dwar il-Pakkett Soċjali

Il-Parlament Ewropew ,

wara li kkunsidra l-Pakkett Soċjali ppreżentat mill-Kummissjoni fit-2 ta' Lulju 2008, li kien fih il-Komunikazzjoni tal-Kummissjoni dwar l-'Aġenda soċjali mġedda: Opportunitajiet, aċċess u solidarjetà fl-Ewropa tas-seklu 21' (COM (2008) 412) u d-diversi proposti mhux leġiżlattivi oħrajn,

wara li kkunsidra l-proposta tal-Kummissjoni għal direttiva tal-Parlament Ewropew u tal-Kunsill dwar l-istabbiliment ta' Kunsill tax-Xogħlijiet Ewropew jew proċedura fl-impriżi fuq skala Komunitarja u fil-gruppi tal-impriżi fuq skala Komunitarja għall-għanijiet ta' informazzjoni u ta' konsultazzjoni għall-impjegati (riformolata) (COM(2008)0419),

wara li kkunsidra l-proposta tal-Kummissjoni għal direttiva tal-Kunsill dwar l-implimentazzjoni tal-prinċipju ta' trattament ugwali bejn il-persuni irrispettivament mir-reliġjon jew it-twemmin, id-diżabilità, l-età jew l-orjentazzjoni sesswali (COM(2008)0426),

wara li kkunsidra l-proposta tal-Kummissjoni għal direttiva tal-Parlament Ewropew u tal-Kunsill dwar l-applikazzjoni tad-drittijiet tal-pazjenti fil-kura tas-saħħa transkonfinali (COM (2008)0414),

wara li kkunsidra s-sentenzi tal-Qorti tal-Ġustizzja tal-Komunitajiet Ewropej fir-rigward tal-kawżi Viking Line, Laval, Rüffert u l-Kummissjoni v. il-Lussemburgu u d-dibattitu politiku kontroversjali dwarhom,

wara li kkunsidra l-ftehimiet politiċi milħuqa mill-Ministri għall-Impjiegi u l-Affarijiet Soċjali dwar id-Direttiva dwar il-Ħaddiema Temporanji u l-Ħinijiet tax-Xogħol,

wara li kkunsidra l-Karta tad-Drittijiet Fundamentali tal-Unjoni Ewropea, u b'mod partikulari d-dispożizzjonijiet tagħha dwar id-drittijiet soċjali, l-Artikolu 136 tat-Trattat KE, skont liema artikolu l-Istati Membri għandhom bħala l-objettivi tagħhom il-promozzjoni tal-impjieg, kondizzjonijiet ta' għajxien u tax-xogħol aħjar, protezzjoni soċjali xierqa, u l-iżvilupp tar-riżorsi umani bil-għan illi jiġi żgurat livell ta' impieg dejjem għoli u titnaqqas l-esklużjoni u l-Artikolu 152 tiegħu, dwar is-saħħa pubblika,

wara li kkunsidra l-intenzjoni tal-Kunsill Ewropew li qabel l-aħħar ta' l-2008 jkompli jikkunsidra miżuri biex titjieb l-inklużjoni tal-popolazzjoni Roma tal-Ewropa,

wara li kkunsidra l-Artikolu 103(2) tar-Regoli ta' Proċedura tiegħu,

billi l-missjoni storika tal-Unjoni Ewropea hija li tissalvagwardja u tippromwovi s-sigurtà u l-benessri taċ-ċittadini tagħha,

billi l-Unjoni fil-passat kienet meqjusa miċ-ċittadini tagħha bħala sors ta' fiduċja, tama u progress soċjali, iżda issa ta' sikwiet wisq qed titqies bħala theddida,

billi ċ-ċentru-lemini abbanduna l-viżjoni soċjali bażika tal-Ewopa u dan kien ta' ħsara kbira għall-fiduċja tal-Ewropej fl-UE,

Viżjoni soċjali gdida

Ifakkar fl-avvanzi soċjali importanti miksuba mill-Unjoni Ewropea taħt it-tmexxija tal-President tal-Kummissjoni Delors; jiddispjaċih li, f'dawn l-aħħar għaxar snin, il-mexxejja taċ-ċentru-lemini tal-UE ttrasformaw il-politiki tas-suq intern tal-Unjoni, bil-potenzjal enormi tagħhom li tinħoloq prosperità għal kulħadd, f'simbolu ta' sfiduċja fl-UE;

Jitlob bidla fid-direzzjoni li terġa' tpoġġi l-iskop soċjali tal-Ewropa fiċ-ċentru tal-aġenda politika tal-UE;

Jemmen li din il-bidla fid-direzzjoni tirrikjedi:

– regolamentazzjoni aħjar tas-settur finanzjarju sabiex tintemm l-era tal-kapitaliżmu tal-każino li tefgħet lill-ekonomija Ewropea fi kriżi u li qed thedded id-djar u l-għajxien ta' miljuni ta' Ewropej;

– qafas legali ġdid li jagħmilha ċara li fl-Unjoni Ewropea, il-libertajiet ekonomiċi qatt ma jistgħu jwasslu biex jiġu llimitati d-drittijiet soċjali fundamentali;

– livell ta' għajxien garantit, inkluż dħul garantit; il-Kummissjoni għandha tippreżenta proposti li permezz tagħhom l-Istati Membri ji stabixxu dħul minimu nazzjonali sabiex l-Ewropej kollha jinħarġu mir-riskju tal-faqar;

– strateġija Ewropea għall-qerda tal-faqar u b'mod partikulari għall-qerda tal-faqar tat-tfal;

– paga deċenti, b'politika ta' paga minima nazzjonali, definita skont il-GDP f 'kull Stat Membru permezz ta' leġiżlazzjoni jew negozjar kollettiv;

– penjsoni żgura garantita permezz tar-regoli tal-UE dwar il-mobilit à tal-iskemi tal-pensjoni u filwaqt li jitqiesu x-xogħol atipiku u l-paw żi fil-karriera;

– azzjoni sabiex tingħalaq il-lakuna tal-pagi bejn is-sessi;

– paga ugwali għal xogħol ugwali;

– moviment ħieles tax-xogħol, flimkien ma' miżuri soċjali b'saħħithom biex jinżammu u jitjiebu l-kundizzjonijiet tas-suq tax-xogħol fil-pajjiżi ospitanti;

– leġiżlazzjoni komprensiva u effettiva kontra d-diskriminazzjoni;

– iktar appoġġ għan-negozjar kollettiv u għat-tisħiħ tat-trejdjunjins madwar l-Ewropa;

– sigurtà, sħubija u opportunità fuq il-post tax-xogħol, minflok in-nuqqas ta' sigurtà, it-tnaqqis fl-ispejje ż u l-prattiki abbużivi;

– post tax-xogħol kompatibbli mal-ħajja tal-familja;

– politiki effettivi u umani dwar il-migrazzjoni u l-integrazzjoni;

– politiki ta' xjuħija attiva, b'kundizzjonijiet tax-xogħol aħjar, b'taħriġ u b'opportunitajiet ta' tagħlim matul il-ħajja għall-gruppi tal-etajiet kollha;

– qafas legali Ewropew iktar ċar għas-salvagwardja tas-servizzi pubbliċi;

– aċċess usa' għat-taħriġ u l-edukazzjoni ta' kwalità għolja, kif ukoll il-kreazzjoni ta' dritt Ewropew għat-tagħlim matul il-ħajja;

– politiki fiskali ġusti, effiċjenti u sostenibbli, b'koordinazzjoni iktar b'saħħitha sabiex l-Istati Membri jkunu jistgħu jilħqu l-objettivi komuni soċjali, ekonomiċi u enerġetiċi;

– koordinazzjoni aħjar tal-politiki nazzjonali ekonomiċi u soċjali fl-ilħuq ta' objettivi komuni;

– livell għoli ta' ħarsien tas-saħħa u aċċess ugwali għal kura tas-saħħa ta' kwalità għolja għal kulħadd, qrib ta' fejn jgħixu n-nies;

Jenfasizza li l-Ewropa għandha tiżgura li l-ġid dejjem ikbar tagħha ikun ta' għajnuna għal ħajja aħjar għaċ-ċittadini tagħha u għal soċjetà iktar ugwali;

Jinnota li l-Kummissjoni fl-aħħar fehmet il-bżonn li jingħata impetus ġdid għall-Aġenda ta' Politika Soċjali tal-Ewropa iżda jqis li l-Pakkett Soċjali propost mill-Kummissjoni fit2 ta' Lulju 2008 huwa fqir wisq u tard wisq;

Jenfasizza li ċ-ċittadini Ewropej se jappoġġjaw l-approfondiment tal-Unjoni Ewropea u se jaċċettaw il-proċess tal-globalilzzazzjoni biss jekk il-progress ekonomiku jġib miegħu progress soċjali, azzjoni effettiva kontra l-faqar u kontra l-esklużjoni soċjali u kondizzjonijiet ta' għajxien u tax-xogħol aħjar;

Jinnota li minħabba n-nuqqas ta' inizjattivi ta' politika soċjali fil-livell tal-UE f'dawn l-aħħar għaxar snin, flimkien ma' rilokazzjoni dejjem ikbar tan-negozji, livell ta' qgħad għoli u tkabbir fl-impjiegi marġinali u bla sigurtà, u issa taħt il-pressjoni tal-prezzijiet li qed jiżdiedu tal-enerġija u tal-ikel, bosta Ewropej qed iduru kontra l-proġett tal-UE;

Aġenda soċjali iktar b'saħħitha

Jilqa' b'sodisfazzjon il-passi pożittivi fil-Pakkett Soċjali, iżda jemmen li l-pakkett b'mod globali mhuwiex tweġiba adegwata u kompluta għall-problemi li qed jaffaċċjaw iċ-ċittadini Ewropej, u jinnota li uħud mill-proposti ġew tard wisq biex jintlaħqu matul il-mandat ta' din il-Kummissjoni;

B'mod partikulari jiddispjaċih li l-pakkett ma fihx proposti dwar il-kwistjonijiet li ġejjin, li huma kruċjali għall-bini ta' Unjoni Ewropea sostenibbli:

– direttiva dwar drittijiet tax-xogħol bażiċi għall-ħaddiema kollha, indipendentement mill-istatus tal-impjieg tagħhom, sabiex jitħares in-numru dejjem ikbar ta' ħaddiema atipiċi, bħal dawk li jaħdmu b'kuntratti bla ħinijiet, bit-'teleworking' jew mid-dar;

– qafas legali, fil-liġi primarja u sekondarja, li jippermetti lill-Qorti tal-Ġustizzja Ewropea li tilħaq bilanċ aħjar bejn id-drittijiet soċjali u l-libertajiet ekonomiċi, pereżempju permezz ta' klawżoli soċjali orizzontali u Karta tad-Drittijiet Fondamentali komprensiva; jenfasizza, f'dan ir-rigward, l-importanza li t-Trattat ta' Liżbona u miegħu l-Karta tad-Drittijiet Fundamentali jidħlu fis-seħħ kemm jista' jkun malajr; jilqa' b'sodisfazzjon l-impenn fl-aħħar minuta fil-komunikazzjoni tal-Kummissjoni biex torganizza forum dwar il-konsegwenzi tas-sentenzi reċenti tal-Qorti tal-Ġustizzja Ewropea fir-rigward tal-ftehimiet kollettivi;

– reviżjoni tad-direttiva dwar l-istazzjonar tal-ħaddiema fid-dawl tal-każijiet reċenti tal-Qorti, sabiex tiġi garantita paga ugwali għal xogħol ugwali u sabiex il-ftehimiet kollettivi kollha jitqiesu fil-ħarsien tal-interessi tal-ħaddiema u biex id-direttiva tiġi aġġornata sabiex tqis il-leġiżlazzjoni iktar reċenti, bħad-Direttiva tal-2004 dwar l-Akkwist Pubbliku;

– reviżjoni tad-Direttiva dwar Pagi Ugwali, flimkien ma' sistema ta' evalwazzjoni ta' xogħol newtrali f'sens ta' sessi, biex jitnaqqsu l-alkuni fil-pagi bejn is-sessi u bejn is-setturi ekonomiċi;

– tisħiħ tad-Direttiva dwar il-Lif tal-Ġenituri, flimkien ma' miżuri li jħeġġu lill-Istati Membri biex iħarsu l-impenji ta' provvediment ta' kura tat-tfal ta' kwalità għolja li ħadu fis-Samit ta' Barċellona fl-2002 iżda li ma rnexxilhomx iżommu;

– Direttiva Qafas tal-UE biex jiġi żgurat li l-provvediment ta' servizzi ta' kwalità għolja - miftuħa u trasparenti, b'aċċess ugwali għal kulħadd - ma jiġix imfixkel mir-regoli tas-suq intern;

– direttiva dwar tkeċċijiet mix-xogħol bla ġustifikazzjoni fil-każ ta' tkeċċija individwali;

– direttiva dwar responsabilità konġunta u separata, sabiex jitneħħew in-nuqqasijiet li jagħtu lok għal abbuż min nies li jħaddmu bla skrupli biex jevitaw l-obbligazzjonijiet tagħhom fir-rigward tal-impjegati;

– direttiva dwar in-negozjar kollettiv transkonfinali, f'konformità mar-realtajiet tal-operazzjonijiet kummerċjali transkonfinali;

– direttiva dwar il-ħarsien tas-saħħa u s-sigurtà tal-ħaddiema kontra l-korrimenti bil-labar tas-siringi li jikkawżaw miljun korriment kull sena fl-UE, u kodiċi ta' prattika madwar l-UE dwar il-prevenzjoni ta' infezzjonijiet assoċjati mal-kura tas-saħħa;

– trasformazzjoni tar-rakkomandazzjoni tal-Kummissjoni dwar l-iskeda Ewropea dwar il-mard fuq il-post tax-xogħol f'direttiva;

– direttiva qafas dwar it-tfassil ergonomiku tal-postijiet tax-xogħol u l-istazzjonijiet tax-xogħol;

Jistiedem lill-Kummissjoni biex issaħħaħ il-Pakkett Soċjali u tuża d-dritt ta' inizjattiva tagħha f'dawn l-oqsma;

Barra minn hekk, jistieden lill-Kummissjoni biex tinstab soluzzjoni għall-imblokk fir-rigward tad-Direttiva dwar il-Portabilità tad-Drittijiet tal-Pensjoni Supplementari bħala kwistjoni ta' urġenza sabiex jiġi evitat li bosta ċittadini Ewropej jitilfu d-drittijiet ta' pensjoni supplementari tagħhom;

Jilqa' b'sodisfazzjon il-pożizzjoni milħuqa mill-Kunsill, li hija konformi mal-opinjoni adottata mill-Parlament fl-2002, dwar il-protezzjoni tal-ħaddiema impjegati minn aġenziji tax-xogħol temporanji, u jistenna bil-ħerqa l-adozzjoni rapida tad-direttiva;

Jilqa' b'sodisfazzjon il-proposta tal-Kummissjoni dwar it-trattament ugwali, li tiddefendi l-prinċipju li d-diskriminazzjoni, indipendentement jekk hux għal raġunijiet ta' reliġjon, twemmin, diżabilità, età jew orjentazzjoni sesswali, hi inaċċettabbli, kif mitlub mill-Parlament fir-riżoluzzjoni tiegħu tal-20 ta' Mejju 2008; jinnota, madankollu, li hemm bżonn li d-dispożizzjonijiet li jistgħu jillimitaw id-dritt għal trattament ugwali jiġu ċċarati; jistieden lill-Kunsill u lill-Istati Membri kollha biex jadottaw id-direttiva malajr kemm jista' jkun u biex itemmu d-diskriminazzjoni kontra ċ-ċittadini Ewropej fl-oqsma kollha; jistieden lill-Istati Membri biex jirratifikaw u jimplimentaw l-aktar Konvenzjoni riċenti tan-NU dwar id-drittijiet tan-nies b'diżabilitajiet u l-Protokk Fakultattiv tagħha;

Jemmen li l-pożizzjoni komuni li ntlaħqet mill-Istati Membri dwar id-Direttiva dwar il-Ħin tax-Xogħol tikser il-prinċipju li wieħed ma jistax jidderoga minn liġi dwar is-saħħa u s-sikurezza; ifakkar lill-Istati Membri li l-approċċ ibbilanċjat li ttieħed waqt l-ewwel qari tal-Parlament fl-2005, ippermetta li kemm id-ditti u kemm il-ħaddiema jkollhom flessibilità u sigurtà biżżejjed u li jkun hemm tmiem għall-għażla li ma jiġix implimentat il-ħin ta' 48 siegħa xogħol fil-ġimgħa;

Jinnota t-titjib fil-proposta dwar il-kura tas-saħħa transkonfinali, imma jitlob tisħiħ ulterjuri sabiex jittejbu d-drittijiet u l-mobilità tal-pazjenti u biex tiġi żgurata l-awtonomija għall-Istati Membri biex jorganizzaw is-sistemi nazzjonali tagħhom għall-kura tas-saħħa u biex jiġi ppreservat il-prinċipju ta' aċċess ugwali għal kura tas-saħħa ta' kwalità għolja għal kulħadd, qrib ta' fejn jgħixu n-nies;

Jinnota l-proposta għar-reviżjoni tad-Direttiva li tistabbilixxi l-Kunsill Ewropew tax-Xogħlijiet, imma jisogħbih li toffri biss titjib limitat; jenfasizza li hemm bżonn li d-direttiva tippermetti antiċipazzjoni u mmaniġġjar aħjar tar-ristrutturar min-negozji u l-ħaddiema; jistieden lill-Kummissjoni u lill-Istati Membri biex iqisu bis-serjetà l-pożizzjoni tal-Parlament kif stipulata fir-rapport Menrad tal-2001; jitlob, b'mod partikulari, miżuri aktar b'saħħithom biex tiġi miġġielda n-nonkonformità, biex jiddgħajfu r-regoli dwar il-konfidenzjalità u biex jiġi ffaċilitat in-negozjar bejn ir-rappreżentanti tal-ħaddiema u l-bordijiet ta' amministrazzjoni;

Iħeġġeġ lill-Kummissjoni biex twettaq l-intenzjoni tagħha li tirrevedi r-regolament dwar il-Fond Ewropew ta' aġġustament għall-globalizzazzjoni, b'mod partikulari biex twessa' d-definizzjoni ta' "telf ta' impjieg" u l-kriterji ta' attribuzzjoni billi jitbaxxew il-limiti minimi, biex jinkludu tipi differenti ta' rilokar u ristrutturar u biex jiġu appoġġjati l-ħaddiemu li jkunu tilfu xogħlhom wara rilokar fl-Unjoni Ewropea;

Jistieden lill-Kummissjoni biex issaħħaħ l-irwol li għandha l-Fondazzjoni Ewropea għal Titjib tal-Kundizzjonijiet tal-Ħajja u tax-Xogħol, ibbażata f'Dublin, fil-ġbir u l-evalwazzjoni tal-informazzjoni dwar ix-xejriet fis-suq tax-xogħol u r-ristrutturar fl-UE;

Jistieden lill-Kummissjoni biex issaħħaħ l-appoġġ tagħha għal xogħol deċenti fid-dinja kollha billi tapplika kundizzjonalità b'saħħitha fir-relazzjonijiet kummerċjali tal-UE u billi tippromwovi l-inklużjoni ta' xogħol deċenti fin-negozjati tad-WTO;

Ħarsien soċjali u inklużjoni soċjali

Jiddeplora d-dgħufija tal-politiki Ewropej u nazzjonali fil-konfront tal-faqar li qed dejjem jikber, speċjalment il-faqar tat-tfal;

Jistieden lill-Kummissjoni u lill-Istati Membri biex jadottaw programm ta' azzjoni ċar sabiex jiġi żgurat id-dritt taċ-ċittadini Ewropej kollha għal akkomodazzjoni deċenti u għal but ta' kulħadd, bi qbil mal-Karta Ewropea dwar id-Djar;

Jistieden lill-Istati Membri u lill-Kummissjoni biex jimpenjaw ruħhom għal tassazzjoni progressiva li ma ġġiegħel lill-ħadd jaqa' taħt il-livell minimu ta' faqar u għal kodiċi ta' kondotta dwar it-tassazzjoni, u biex tirreżisti t-tgħawwir tal-bażi fiskali permezz tal-kompetizzjoni għall-kapital mobbli u individwi b'kapaċità għolja u mobbli; jipproponi li jinħoloq Patt għall-Istabilità Soċjali biex jiġu stabbiliti livelli minimi ta' provvista soċjali u titħeġġeġ il-konverġenza 'l fuq;

Jistieden lill-Kummissjoni biex issaħħaħ il-koperazzjoni intergovernattiva permezz ta' tisħiħ tal-metodu miftuħ ta' koordinazzjoni, billi tuża objettivi u indikaturi kwantitattivi biex jitħeġġeġ iċ-ċaqliq lejn pensjonijiet sostenibbli, u biex jinbdew l-integrazzjoni tal-politika soċjali u l-evalwazzjoni tal-impatt soċjali fl-oqsma politiċi kollha fix-xhur li ġejjin;

Jenfasizza l-bżonn għal strateġija aktar strutturata biex tiġi miġġielda l-esklużjoni tar-Roma, strateġija li tinkludi l-adozzjoni ta' objettivi u mekkaniżmi konkreti; jenfasizza li l-kwistjoni tar-Roma hi kwistjoni Ewropea li tirrigwarda lill-Istati Membri tal-UE u għandha tiġi integrata fil-politiki Ewropej kollha; iwissi kontra tentattivi biex tiġi ttrattata bħala kwistjoni settorjali u jitlob li jiġu stabbiliti indikaturi biex titkejjel l-utilità tal-għodda eżistenti;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-gvernijiet u lill-parlamenti tal-Istati Membri u lill-imsieħba soċjali.


MOZZJONI GĦAL RIŻOLUZZJONI

skond l-Artikolu 33 tar-Regoli ta' Proċedura

f'isem il-Grupp GUE/NGL

dwar il-Programm Leġiżlattiv u ta' Ħidma tal-Kummissjoni għall-2008

Mozzjoni għal riżoluzzjoni tal-Parlament Ewropew dwar il-Programm Leġiżlattiv u ta' Ħidma tal-Kummissjoni għall-2009

Il-Parlament Ewropew ,

wara li kkunsidra l-Artikolu 33 tar-Regoli ta' Proċedura tiegħu,

billi l-UE qed tiffaċċja sfidi vitali: l-isfida soċjali, il-kriżi globali finanzjarja u tal-ikel, il-bidla fil-klima, il-militarizzazzjoni tar-relazzjonijiet internazzjonali u defiċit demokratiku mill-akbar;

billi l-UE s'issa wriet li ma kenitx kapaċi ssib soluzzjonijiet għal dawn il-problemi li jkunu ta' ġid għaċ-ċittadini tal-Ewropa; billi l-politiki neoliberali tal-UE, id-defiċit demokratiku u l-proċeduri non-trasparenti wasslu għan-nuqqas ta' fiduċja fost iċ-ċittadini kif ukoll għal kriżi serja tal-leġittimità għall-istituzzjonijiet Ewropej preżenti,

billi l-oppożizzjoni u r-reżistenza tal-ħaddiema, tal-konsumaturi u tal-utenti tas-servizzi pubbliċi fl-Ewropa kollha għar-riformi inġusti fis-sigurtà soċjali, it-tnaqqis fid-dħul, il-privatizzazjoni, il-liberalizzazzjoni ta' servizzi ta' interess ġenerali u r-rilokazzjonijiet ta' kumpaniji promossi mil-politika kurrenti ta' l-UE qed isiru aktar b'saħħithom,

billi t-tħassib dwar l-irwol tal-UE u l-Istati Membri tagħha f'reġjuni ta' kriżi bħal m'huma l-Iraq u l-Afganistan u r-reżistenza għal dan l-irwol qiegħdin jikbru; billi ċ-ċittadini Ewropej ma jridux xi militarizzazzjoni tar-relazzjonijiet internazzjonali,

billi l-poplu tal-Irlanda rrifjuta t-Trattat ta' Liżbona fl-uniku referendum li sar dwaru fl-Unjoni Ewropea,

billi l-2009 se tara mhux biss il-proċess tal-elezzjonijiet għall-Parlament Ewropew, imma wkoll Kummissjoni ġdida li tkun qed tibda xogħolha,

Ġenerali

Jesprimi t-tħassib serju tiegħu dwar il-fatt li l-Kummissjoni preżenti u istituzzjonijiet Ewropej oħra ma tgħallmux il-lezzjonijiet mir-riżultat tar-referenda fuq l-Abbozz tat-Trattat Kostituzzjonali fi Franza u fl-Olanda u r-rifjut tat-Trattat ta' Liżbona fl-Irlanda, ħaġa li rrifflettiet b'mod ċar ir-reżistenza taċ-ċittadini tal-Ewropa għall-politiki neoliberali u għall-militarizzazzjoni tal-Unjoni Ewropea; iqis li n-nuqqas min-naħa tal-istituzzjonijiet Ewropej milli jissodisfaw l-aspirazzjonijiet taċ-ċittadini Ewropej se jwassal biex il-kriżi tal-leġittimità tal-UE tiggrava b'mod drammatiku;

Jistieden lill-Kummissjoni biex immedjatament twaqqaf il-ħidma li għaddejja bħalissa u biex ma timpenjax ruħha f'inizjattivi ġodda li jkunu mmirati għat-tkomplija ta' politika ta' riformi inġusti fis-sigurtà soċjali, tnaqqis fid-dħul, il-privatizzazzjoni u l-liberalizzazzjoni ta' servizzi ta' interess ġenerali, u r-rilokazzjoni ta' kumpaniji;

Jinsisti li l-proċess ta' ratifikazzjoni għandu jitwaqqaf milli jkompli u li t-trattati jkunu eżaminati mill-ġdid u rranġati sabiex tinfetaħ it-triq lejn Ewropa Soċjali; jenfasizza l-ħtieġa li jkun żgurat il-primat tad-drittijiet soċjali fuq il-libertajiet tas-suq intern;

Tkabbir u Impjiegi

Jitlob, bħala l-ewwel pass, li 'Klawsola ta' Progress Soċjali' tiddaħħal bħala Protokoll vinkolanti fit-Trattati eżistenti bil-għan li jkun iċċarat:

– li t-Trattat ma jistax ikun interpretat f'sens li jaffettwa bi kwalunkwe mod l-eżerċizzju tad-drittijiet fundamentali kif rikonoxxuti fl-Istati Membri, inkluż id-dritt tal-istrajk u tal-azzjoni kollettiva fil-livell nazzjonali kif wkoll id-dritt ta' l-istrajk u azzjoni kollettiva transkonfinali;

– li dawn id-drittijiet jinkludu wkoll id-dritt jew il-libertà li jittieħdu azzjonijiet oħra koperti minn sistemi specifici ta' azzjonijiet industrijali fl-Istati Membri, inklużi azzjonijiet immirati biex ikunu konklużi l-ftehimiet kollettivi li jmorru lil hinn minn pagi minimi u standards minimi;

– li t-Trattat ma jistax ikun interpretat f'sens li jaffettwa bi kwalunkwe mod ir-relazzjonijiet industrijali u s-sistemi ta' negozjar kollettiv kif rikonoxxuti fl-Istati Membri;

– li t-Trattat ma jistax ikun interpretat f'sens li jaffettwa b'xi mod il-kompetenza tal-Istati Membri biex jadottaw leġiżlazzjoni dwar politika soċjali li tipprovdi għal standards u rekwiżiti applikabbli għall-persuni kollha li jkunu qed jaħdmu f'pajjiż liema standards u rekwiżiti jkunu ogħla minn dawk stabbiliti fid-direttivi tal-UE li jistipulaw standards minimi;

– li, kulfejn dawn id-drittijiet kif imsemmija hawn fuq u l-kompetenzi ta' politika soċjali jew is-sistemi ta' relazzjonijiet industrijali tal-Istati Membri jistgħu ma jaqblux mar-regolamentazzjoni tas-suq intern jew il-'libertajiet fundamentali' tas-suq intern, tal-ewwel (id-drittijiet fundamentali, eċċ.) iridu jitqiegħdu qabel dawn tal-aħħar;

Il-ġlieda kontra l-qgħad, il-faqar, l-esklużjoni soċjali u l-inugwaljanzi fid-dħul

Jiġbed l-attenzjoni lejn il-persistenza ta' livelli għolja ta' qgħad, faqar, esklużjoni soċjali u inugwaljanza fid-dħul fl-UE; jinsisti li l-ġlieda kontra l-inugwaljanzi fid-dħul u l-promozzjoni ta' konverġenza ġenwina għandhom ikunu fil-quċċata tal-aġenda ekonomika u soċjali tal-UE; jistieden lill-Kummissjoni biex il-politika tagħha torjentaha mill-ġdid lejn din id-direzzjoni;

Jikkunsidra li l-Istrateġija Ewropea għall-Impjiegi jeħtiġilha tpoġġi l-kunċett ta' 'Xogħol Tajjeb' bħala l-punt ta' referenza ċentrali tagħha, u tiffoka b'saħħa fuq il-promozzjoni tal-kwalità fix-xogħol, it-titjib tas-sigurtà soċjali, it-tisħiħ tad-drittijiet eżistenti tal-ħaddiema u d-dħul ta' drittijiet ġodda, il-promozzjoni ta' mmaniġġjar aħjar tar-riskji soċjali u bilanċ aħjar bejn ix-xogħol u l-ħajja;

Jenfasizza r-rekwiżiti ewlenin fir-rigward tar-reviżjoni tad-Direttiva tal-Kunsill ta' Ħidma Ewropew (EWC): definizzjoni aħjar ta' 'informazzjoni' u 'konsultazzjoni' (informazzjoni bil-miktub u fid-dettall, inkluż dwar kwistjonijiet strateġiċi pprovduta fi żmien li jkun kmieni biżżejjed) u ta' kwistjonijiet 'transnazzjonali', it-tnaqqis tal-limiti massimi għat-twaqqif ta' EWCs, ir-rikonoxximent tal-irwol li jwettqu t-trejdjunjins u d-drittijiet tagħhom, kundizzjonijiet ta' xogħol aħjar għall-EWCs; penali effettivi, proporzjonali u dissważivi għall-kumpaniji li jiksru d-dispożizzjonijiet tad-Direttiva, u l-istabbiliment tad-dritt għall-EWCs li jużaw il-veto fuq pjanijiet ta' ġestjoni għar-ristrutturazzjoni, il-fużjonijiet u t-teħid ta' kontroll ta' kumpaniji jew l-għoti tas-sensji, b'mod li jsir posponiment ta' kwalunkwe deċiżjoni finali sakemm l-EWC ikun jista' jipproponi soluzzjonijiet alternattivi u li dawn tkun saret konsultazzjoni dwarhom bir-reqqa mill-EWC u t-treġija;

Jipproponi li d-drittijiet kollettivi u individwali tal-ħaddiema jiġu msaħħa billi jkunu evalwati u rriveduti d-direttivi dwar il-qgħad kollettiv minħabba li l-impjegati jkunu żejda (75/129/KEE), emendata bid-Direttiva (92/56/KEE), it-trasferimenti ta' impriżi (77/187/KEE) u l-insolvenza (80/987/KEE), sabiex jissaħħew id-drittijiet tal-ħaddiema fir-rigward tal-bidla industrijali; jipproponi direttiva li tistabbilixxi standards minimi għolja ta' ħarsien kontra l-issensjar individwali mhux ġustifikat;

Kwistjonijiet tas-saħħa

Jikkritika bil-qawwa l-proposta tal-Kummissjoni għal direttiva dwar l-applikazzjoni tad-drittijiet tal-pazjenti fil-kura tas-saħħa transkonfinali; jirrimarka li din il-proposta hija bbażata fuq approċċ tas-suq intern u hija mmirata prinċipalment biex tippermetti li nies iktar sinjuri u aktar edukati jmorru jixtru kura tas-saħħa iktar irħisa minn pajjiżi oħra; jenfasizza li l-proposta qed iddgħajjef il-kwalità fis-sistemi tal-kura tas-saħħa, minħabba li r-rimborsi għall-pazjenti minn Stati Membri ifqar mhux se jippermettilhom li jkopru l-ispejjeż tal-kura għall-kura tas-saħħa ta' kwalità għolja fl-Istati Membri iktar sinjuri;

Iqis li fil-qasam tas-saħħa u s-sikurezza fuq ix-xogħol, hemm ħtieġa urġenti ta' 'Direttiva Ergonomika' biex ikunu indirizzati kwistjonijiet bħal m'huma l-prevenzjoni ta' ħsarat minn strapazz ripetut fid-driegħ u l-id (repetitive strain injuries) u diżordnijiet muskoloskeletriki (MSDs); jissuġġerixxi li l-Kummissjoni tikkunsidra l-għażla li r-rakkomandazzjoni ta' l-UE rigward il-mard marbut max-xogħol (2003/670) tiġi trasformata f'direttiva minima;

Iħeġġeġ lill-Kummissjoni biex twieġeb sa mhux aktar tard mill-2009 għal żewġ objettivi essenzjali li stabbiliet il-Kummissjoni fl-2004, jiġifieri wara l-Ġudizzju ta' Janecek (Każ C-237/07) biex tagħmel lill-membri tal-pubbliku in ġenerali konxju dwar it-tniġġis ambjentali u l-impatt ta' dan fuq saħħithom, u biex tikkunsidra mill-ġdid u tadatta politika Ewropea għat-tnaqqis tar-riskji;

Politiki monetarji u fiskali

Jisħaq fuq il-punt li s-sistema finanzjarja kollha kemm hi fis-sura neoliberali tagħha ħarġet ekonomikament instabbli u ineffiċjenti u ta' ħsara għall-ugwaljanza, għall-benesseri ġenerali u għad-demokrazija; jenfasizza li l-istabilità titlob koperazzjoni ta' sorveljanza aħjar, inkluż globalment, li b'mod loġiku titlob reviżjoni komprensiva tal-arranġamenti ta' sorveljanza kurrenti tal-UE;

Iqis li l-politiki monetarji u fiskali fl-UE kellhom impatt negattiv fuq it-tkabbir tal-ekonomija u tal-impjiegi; jiġbed l-attenzjoni lejn il-ħtieġa li jkun hemm politika monetarja li tgħin biex jissaħħaħ it-tkabbir sostenibbli u biex jiġi miġġieled il-qgħad; jitlob li jkun irrevokat il-Patt ta' Stabilità u Tkabbir għal dan il-għan; jitlob biex il-missjoni tal-Bank Ċentrali Ewropew tkun orjentata mill-ġdid lejn tkabbir u impjegar sostenibbli; jappoġġja l-idea ta' rati ta' interess iddivrenzjati – baxxi ħafna għal investimenti li jsiru fl-impjiegi u fl-edukazzjoni u għolja għal proġetti spekulattivi;

Jinnota li l-kompetizzjoni fiskali u l-frodi fiskali għandhom konsegwenzi serji għall-baġits nazzjonali, iwasslu għal vjolazzjonijiet tal-prinċipju tat-tassazzjoni ġusta u x'aktarx li jikkaġuna tagħwiġ fil-kompetizzjoni; jisħaq li jeħtieġ li jsiru bidliet fundamentali fis-sistema kurrenti tal-VAT; jiddeplora bil-qawwa li l-Kunsill naqas milli jagħmel progress f'din il-kwistjoni;

Jiġbed l-attenzjoni lejn il-fatt li politiki li huma ffokati biss fuq il-kompetittività se jkomplu jiggravaw l-inugwaljanzi reġjonali u soċjali; jafferma mill-ġdid it-talba li għamel bi dritt il-Parlament biex issir evalwazzjoni tas-sistema ta' allokazzjoni;

Jisħaq fuq il-fatt li ċ-ċittadini jitolbu l-ħarsien mill-aggressività tas-suq u tal-prezzijiet għolja tal-oġġetti bażiċi, permezz ta' miżuri governattivi kontra l-ispekulazzjoni tal-prezzijiet; jisħaq fuq il-ħtieġa li jiddaħħlu kontrolli u spezzjonijiet fuq il-prezzijiet tal-oġġetti bażiċi;

Jistieden lill-Kummissjoni biex tiddefendi u tippromwovi l-estensjoni tal-obbligi tas-servizz pubbliku fil-modi kollha tat-trasport, fejn l-aqwa prijorità għandha tkun is-sikurezza u l-konformità ma' standards soċjali ekwi aktar milli l-profitt finanzjarju privat li jista' jippreżenta theddida kemm għall-affidabilità kif ukoll għas-sikurezza tas-servizzi tat-trasport;

Jisħaq fuq il-fatt li l-isfida ewlenija hija kif se jinkisbu s-sikurezza u s-sigurtà fil-modi kollha ta' trasport, b'mod partikulari fis-settur tal-avjazzjoni, fejn għandhom jittieħdu miżuri finanzjarji addizzjonali biex jittejbu l-ispezzjonijiet u biex tkun evalwata l-konformità tat-trasportaturi tal-ajru mhux biss mal-istandards tas-sikurezza imma wkoll mal-leġiżlazzjoni soċjali bħala kwistjoni ewlenija għall-ħaddiema tat-trasport u l-istess għall-passiġġieri;

Iqis li l-manutenzjoni tal-infrastruttura u tal-vetturi, it-taħriġ tal-ħaddiema, ir-rekwiżiti tal-perjodi ta' mistrieħ u kundizzjonijiet soċjali u pagi ekwi huma kwistjonijiet ewlenin li jikkontribwixxu għal sikurezza u sigurtà akbar fit-trasport u li l-Kummissjoni għandha, għalhekk, tippromwovi pjan ta' azzjoni li jkun jinkludi dawn il-fatturi kollha;

Iqis li l-Kummissjoni għandha, bħala parti minn qafas ġenerali ta' internalizzazzjoni ta' spejjeż esterni, tipprovdi appoġġ finanzjarju għal modi ta' trasport li jkunu aktar sostenibbli u li jirrispettaw aktar lill-ambjent: għalhekk, jidhirlu li l-miżuri riveduti tal-Eurovignette għandhom ikunu obbligatorji aktar milli fakultattivi għall-Istati Membri, filwaqt li wieħed iżomm f'moħħu li r-ratifikazzjoni u l-implimentazzjoni li dalwaqt isiru tal-Konvenzjoni Alpina se jagħmluha ħaġa possibbli li l-isforzi ta' adattament min-naħa tal-Istati Membri jkunu kkumplementati b'miżuri addizzjonali fi kwistjonijiet li huma sensittivi fir-rigward tal-klima;

Enerġija

Jitlob li fit-tfittxija biex tittaffa l-bidla fil-klima l-għanijiet tal-UE għandhom ikunu riveduti ħalli jkunu jeskludu l-profitti mhux mistennija tal-ġiganti Ewropej tal-enerġija l-kbar minħabba s-sistema ta' formazzjoni tal-prezzijiet tal-elettriku;

Jinnota l-problema intrinsika li teżisti fl-Iskema ta' Skambju tal-Emissjonijiet li ġejja mill-elementi spekulattivi li hemm fl-offerta ta' prezz fl-irkantar, is-swieq sekondarji fl-iskambji tal-enerġija u l-formazzjoni tal-prezzijiet tal-elettriċità fis-suq bl-ingrossa; jitlob li l-Kummissjoni tipproponi pjan dettaljat ta' kif jistgħu jkunu ristretti l-effetti ta' ħsara li jkollha l-ispekulazzjoni fuq il-prezz li jħallas il-konsumatur għall-elettriċità;

Jitlob li l-Kummissjoni tressaq il-pjan dettaljat rigward is-sussidji tal-pjanijiet dimostrattivi tas-CCS;

Jistieden lill-Kummissjoni biex tħaffef il-ħidma biex jiġu stabbiliti kriterji sostenibbli għat-tipi differenti ta' materja prima għall-bijofjuwil;

Jistieden lill-Kummissjoni biex tipproponi direttiva ġdida bil-għan li tiġi risoluta l-kwistjoni tar-rimi tal-iskart nukleari fuq il-bażi tal-konklużjonijiet tal-Grupp ta' Ħidma ta' Livell Għoli;

Iqajjem dubji dwar l-implimentazzjoni tal-ftehima dwar l-'iSpezzjoni tas-Saħħa' tal-Politika Agrikola Komuni (CAP) għaliex tissokta bil-metodu tas-'separazzjoni' tas-sussidji mill-produzzjoni, iżżomm kif inhi d-distribuzzjoni inġusta tas-sussidji fost il-produtturi kif ukoll fost il-pajjiżi, tippromwovi l-mudell ta' l-'agrikultura intensiva', b'effetti negattivi għall-kwalità ta' l-ikel; jiddeplora l-fatt li l-Kummissjoni ma tressaqx proposti dwar kif issolvi l-problemi tal-bdiewa ż-żgħar u ta' daqs medju li, taħt il-kundizzjonijiet il-ġodda tal-CAP, is-sopravivenza tagħhom tinsab fil-periklu;

Jistieden lill-Kummissjoni biex tieħu r-responsabilitajiet tagħha rigward is-sikurezza tal-ikel billi tgħarraf liċ-ċittadini Ewropej dwar il-preżenza ta' organiżmi ġenetikament modifikati fi prodotti għall-konsumatur; jitlob biex jiġu rtirati l-ispeċijiet tal-GMOs li diġà ddaħħlu minn xi Stati Membri; jiġbed l-attenzjoni lejn ir-riskji potenzjali għas-saħħa li għandu l-ikel li jkun fih il-GMOs u jitlob li ssir aktar riċerka dwar dawn ir-riskji; jitlob biex il-prinċipju prekawzjonarju jkun applikat dejjem għall-ikel li jkun fih il-GMOs;

Jisħaq fuq l-importanza soċjoekonomika tal-attività tas-sajd u l-ħtieġa li tkun żgurata s-sostenibilità tar-riżorsi tas-sajd; jisħaq fuq in-nuqqas ta' bilanċ li hemm attwalment bejn il-qagħda soċjoekonomika u s-sostenibilità ta' l-ambjent; jitlob li jiġi implimentat mekkaniżmu biex ikunu ssussidjati jew ikkumpensati s-sajjieda li jkunu affettwati minn pjanijiet għall-irkupru ta' l-istokks tal-ħut jew minn miżuri oħra li jipprovdu ħarsien akbar ta' l-ekosistemi, speċjalment fir-reġjuni l-inqas vantaġġjati;

Jinnota l-ħsieb tal-Kummissjoni li tippreżenta proposta għal reviżjoni tal-Organizzazzjoni tas-Suq Komuni fir-rigward tal-prodotti tas-sajd; jisħaq fuq il-ħtieġa li din l-organizzazzjoni tas-suq tkun eżaminata mill-ġdid b'mod ambizzjuż sabiex tittejjeb il-kummerċjalizzazzjoni tal-ħut u tal-prodotti tal-ħut u sabiex tingħata spinta lill-valur miżjud tagħhom;

Jitlob lill-Kummissjoni tagħraf in-natura speċifika tas-sajd fuq skala żgħira viċin il-kosta u tas-sajd artiġjanali fis-CFP u sabiex tressaq proposta għall-ħolqien ta' programm Komunitarju ta' appoġġ għas-sajd fuq skala żgħira viċin il-kosta u għas-sajd artiġjanali, li jgħin biex ikunu kkoordinati l-azzjonijiet u biex jikunu mgħoddija fondi minn strumenti oħra eżistenti biex jittrattaw il-problemi speċifiċi li din it-taqsima ta' l-industrija qed tiffaċċja, inklużi miżuri biex wieħed ikun jista' jlaħħaq maż-żieda fil-prezzijiet tal-fjuwil (petrol u diżil);

Il-Bidla fil-Klima u l-Iżvilupp Sostenibbli

jafferma mill-ġdid li l-fatt li tintlaħaq ftehima fil-ħin dwar il-pakkett tal-enerġija/il-klima huwa ta' importanza vitali għall-kredibilità tal-UE u biex tibqa' tkun il-mexxejja fil-kuntest tan-negozjati internazzjonali dwar il-klima sabiex taċċerta ftehima post-2012 ambizzjuża dwar il-bidla fil-klima f'Kopenhagen fl-2009, u jitlob lill-Kummissjoni biex tfassal approċċi possibbli għall-perjodu ta' wara l2012 b'urġenza;

Jenfasizza li n-nuqqas ta' implimentazzjoni xierqa tal-leġiżlazzjoni ambjentali tal-Komunità għandu effett negattiv mhux biss fuq l-ambjent iżda wkoll fuq is-saħħa pubblika u jirrimarka li l-Kummissjoni teħtieġ li tagħmel l-implimentazzjoni tal-leġiżlazzjoni ambjentali kurrenti tal-UE prijorità ewlenija;

Iqis li l-progress fl-implimentazzjoni tal-Pjan ta' Azzjoni tal-Bijodiverità biex sal-2010 jiġi mwaqqaf it-telf tal-bijodiversità fl-Ewropa miexi bil-mod ħafna u li l-impatti soċjali u ekonomiċi negattivi tat-telf tal-bijodiversità u tas-servizzi tal-ekosistemi li qiegħdin jonqsu diġà qiegħdin jinħassu; jitlob lill-Kummissjoni, għalhekk, biex tippromwovi l-implimentazzjoni tal-Pjan ta' Azzjoni tal-Bijodiversità u l-ħarsien tal-ekosistemi u l-komponenti tagħha tal-ilma, l-ħamrija u l-bijodiversità bħala l-pedament għal strateġija ta' adattament tal-UE;

Iqis li l-immoniterjar tal-Istrateġija Ewropea ta' Żvilupp Sostenibbli trid tittejjeb, u jitlob lill-Kummissjoni biex tfassal indikaturi ta' adattament għal kull kwistjoni ewlenija marbuta mal-ambjent (klima/enerġija, ambjent/saħħa, mobilità sostenibbli, riżorsi naturali) li se jgħinu biex jiġu identifikati politiki u miżuri li huma meħtieġa b'mod urġenti li se jikkontribwixxu biex tiġi kkonfrontata l-bidla fil-klima; jistieden, għalhekk, lill-Kummissjoni biex tinkludi l-adattament meta tkun qed tfassal u timmodifika leġiżlazzjoni eżistenti u kull leġiżlazzjoni li se ssir dalwaqt sabiex ikunu limitati l-effetti tal-bidla fil-klima;

Jenfasizza li l-iskarsezza tal-ilma u n-nixfiet fl-Ewropa huma waħda mill-kwistjonijiet ewlenin li jridu jkunu indirizzati waqt l-adattament għall-bidla fil-klima; jitlob, għalhekk, lill-Kummissjoni biex tfassal proposta leġiżlattiva li fiha d-dritt għall-aċċess ħieles għall-ilma jkun mogħti bħala ġid komuni u li tkun tinkludi miżuri dwar l-ippjanar tal-użu sostenibbli tal-art, l-immaniġġjar tal-ilma u tan-nixfa;

Ġustizzja u Affarijiet Interni

Jitlob li jinfetħu mezzi għall-migrazzjoni legali għall-kategoriji kollha, mhux biss għall-migranti ta' sengħa kbira (l-hekk imsejħa proposta 'tal-karta l-blù'); f'dan ir-rigward, iħeġġeġ li l-proposta tant mistennija dwar il-ħaddiema staġjonali titressaq malajr kif jixraq u jħeġġeġ il-preżentazzjoni ta' proposta orizzontali usa';

Jitlob li tkun ippreżentata direttiva speċifika li tkun toħloq ġabra komuni ta' drittijiet għall-migranti kollha; jinsab konvint li għandu jkun fiha d-dispożizzjonijiet kollha tal-Konvenzjoni Internazzjonali dwar il-Ħarsien tad-Drittijiet tal-Ħaddiema Migranti kollha u tal-Familji tagħhom, adottata mill-Assemblea Ġenerali tan-NU fit-18 ta' Diċembru 1990;

Jopponi l-idea ta' permess waħdieni biex ċittadini ta' pajjiżi terzi joqogħdu u jaħdmu fit-territorju ta' Stat Membru, kif propost fl-abbozz ta' direttiva tal-2007 għax jagħti l-possibilità tad-dħul fl-UE biss lill-migranti li diġà jkollhom kuntratt tax-xogħol; jitlob, għalhekk, li jsiru permessi ta' residenza speċifiċi maħsuba biex jiffaċilitaw it-tfittxija għax-xogħol;

Iħeġġeġ li ssir reviżjoni tal-mandat tal-Frontex sabiex isir konċentrament fuq is-salvataġġ tal-migranti fuq il-baħar u biex ikun ipprojbit b'mod espliċitu ir-'refoulement'; iqis li l-ebda żieda m'għandha tkun allokata lill-Aġenzija qabel ma l-mandat tagħha jkun ġie rriformat;

Jesprimi d-dubji qawwija tiegħu dwar it-twaqqif ta' sistema Ewropea ta' sorveljanza tal-fruntieri 'Eurosur' u dwar il-ħtieġa li jkun hemm l-estensjoni ssuġġerita tal-użu tal-identifikaturi bijometriċi biex isiru aktar stretti l-ispezzjonijiet fuq il-fruntieri esterni tal-UE via s-'sistema ta' ħruġ u dħul' li ġiet proposta;

Jesprimi d-dispjaċir tiegħu dwar iż-żieda tal-għoti ta' aċċess indirett għas-Sistema ta' Informazzjoni dwar il-Viżi (VIS) lil awtoritajiet maħtura tal-Istati Membri u lill-Europol u jfakkar fil-ħtieġa urġenti li tidħol fis-seħħ id-deċiżjoni qafas tat-tielet pilastru dwar il-ħarsien tad-dejta;

L-Ewropa bħala sieħba dinjija

Jikkritika lill-Kummissjoni bil-qawwa għan-nuqqas ta' trasparenza tad-deċiżjonijiet u l-azzjonijiet tagħha sa fejn għandu x'jaqsam 'it-titjib tal-istatus tar-relazzjonijiet bilaterali ma' ċerti pajjiżi tal-viċinanza'; jinsisti li kwistjonijiet bħat-titjib tal-istatus ta' relazzjoni eżistenti għandhom ikunu suġġetti b'mod ċar għall-iskrutinju dettaljat tal-Parlament u għall-kunsens tiegħu;

Itenni li t-titjib tal-istatus tar-relazzjonijiet bejn l-UE u l-Iżrael għandu jkun konsistenti mar-rispett li għandu Iżrael għall-obbligi internazzjonali tagħha skond il-liġi internazzjonali u għandu jkun ukoll marbut miegħu, b'mod partikulari d-drittijiet tal-bniedem u l-liġi umanitarja, u t-tmiem tal-okkupazzjoni;

Jesprimi t-tħassib serju tiegħu minħabba l-kompetizzjoni li hemm bejn l-UE u r-Russja fil-viċinanza komuni; jirrifjuta l-istrateġija ta' konfrontazzjoni –– l-estensjoni tan-NATO, l-istallazzjoni ta' tarka għal kontra l-missili u azzjonijiet oħra provokattivi – f'dan ir-reġjun sensittiv; jirrifjuta kull kunċett immirat lejn il-ħolqien ta' sferi ta' influwenza fil-viċinanza jew f'partijiet oħra tad-dinja; jenfasizza li r-relazzjonijiet ta' bejn l-UE u l-ġirien tagħha għandhom ikunu bbażati fuq ir-rispett għas-sovranità u l-integrità territorjali tal-istati kollha;

Jistieden lill-Kummissjoni biex tirrevedi l-istrateġija tal-viċinanzi bil-għan li jkunu stabbiliti relazzjonijiet mal-ġirien kollha tal-UE fuq il-bażi tal-ugwaljanza, il-vantaġġ reċiproku u r-rispett għad-dritt tal-awtodeterminazzjoni;

Jappoġġja l-iżvilupp tal-'Proċess ta' Barċellona: Unjoni għall-Mediterran' bħala konsolidazzjoni taz-zona Ewromediterranja, ibbażata fuq il-prinċipji demokratiċi u r-rispett ta' l-istat tad-dritt, li għandha twassal għal sħubija b'saħħitha; jenfasizza li sħubija bħal din titlob aġenda ta' żvilupp għall-pajjiżi fin-Nofsinhar tal-Mediterran minflok strateġija ta' kummerċ ħieles, politika ta' tqarrib bejn il-popli u mhux l-isparar għall-immigranti u tfittxija attiva għal soluzzjoni ġusta għall-problema Palestinjana minflok it-tkomplija ta' politika ta' impunità fir-rigward tal-Iżrael; jaqbel mal-fehma dwar il-ħtieġa li jkun hemm tħeġġiġ ġdid tal-Proċess ta' Barċellona, li għandu jibqa' l-element ċentrali tal-koperazzjoni tal-UE mar-reġjun Mediterranju; iqis id-Dikjarazzjoni ta' Barċellona, l-objettivi tagħha u l-oqsma ta' koperazzjoni tagħha bħala l-qalba ta' dawn ir-relazzjonijiet;

Jitlob lill-Kummissjoni u lill-Kunsill biex ma jippromwovux il-liberalizzazzjoni tas-swieq tal-pajjiżi Mediterranji iżda biex jibbażaw ir-relazzjonijiet finanzjarji fuq il-kummerċ ġust u fuq approċċ ġenwin li jsaħħaħ ir-relazzjonijiet taż-żewġ naħat, filwaqt jimmotivaw lill-popolazzjonijiet lokali u jippromwovu żvilupp li ma jkunx jiddependi biss fuq l-investimenti barranin; jistieden lill-Kummissjoni u lill-Kunsill biex jiżguraw li l-Assemblea Parlamentari Ewro-Mediterranja (EMPA) issir parti integrali mil-qafas istituzzjonali tal-Proċess ta' Barċellona: Unjoni għall-Mediterran, bħala d-dimensjoni parlamentari tiegħu;

Jiddeplora bil-qawwa l-għarfien min-naħa ta' Stati Membri tal-UE tad-dikjarazzjoni unilaterali tal-Kosovo ta' indipendenza mis-Serbja, li wera li kien preċedent perikoluż għal reġjuni oħra ta' konflitt, kif urew l-iżviluppi fl-Abkażja u l-Ossezja tan-Nofsinhar; itenni t-tħassib tiegħu dwar il-Missjoni tal-EULEX fil-Kosovo, li qed issir mingħajr il-kunsens tal-Kunsill tas-Sigurtà tan-NU; jinsisti li l-azzjonijiet kollha tal-UE fil-Kosovo għandhom ikunu konformi għal kollox mar-Riżoluzzjoni 1244 tal-Kunsill tas-Sigurtà tan-NU; jistieden lill-Kummissjoni f'dan il-kuntest biex tirrevedi l-finanzjament tal-Missjoni tal-EULEX u jisħaq li kull finanzjament ta' proġetti fil-Kosovo għandhom ikunu konformi għal kollox mal-liġi internazzjonali u mal-leġiżlazzjoni tal-KE;

Jinsab imħasseb dwar in-nuqqas ta' skrutinju parlamentari fl-oqsma tas-CFSP u tal-ESDP; jitlob bi dritt li jkun stabbilit mekkaniżmu ta' kontroll parlamentari għat-tipi kollha ta' nfiq fl-oqsma tas-CFSP u tal-ESDP;

Jikkritika l-fatt li l-Istrateġija ta' Politika Annwali ma fiha l-ebda referenza għall-eżami mill-ġdid ta' nofs it-term tal-istrumenti tar-RELEX, li kien ġie miftiehem bejn il-Kummissjoni u l-Parlament; jistieden lill-Kummissjoni biex tassoċja lill-Parlament mill-qrib fl-eżami mill-ġdid tal-programmi ta' għajnuna esterna tal-Unjoni;

Jikkundanna l-fatt li, fil-programm leġiżlattiv tagħha għall-2009, il-Kummissjoni ma tagħtix attenzjoni biżżejjed lill-politika tal-iżvilupp; jiddispjaċih b'mod partikulari li l-kontribut tal-UE biex jintlaħqu l-Għanijiet tal-Millennju għall-iŻvilupp li għandha n-NU l-anqas biss jissemma;

Jinsab allarmat minħabba ż-żieda globali rapida fil-prezzijiet tal-oġġetti tal-ikel u r-riskju serju sussegwenti għas-sigurtà tal-ikel; jilqa' l-ħolqien ta' faċilità speċjali għall-kriżijiet; jisħaq, madankollu, fuq il-ħtieġa ta' programm ambizzjuż ta' sigurtà sostenibbli tal-ikel, kemm f'dak li jirrigwarda l-kontinwazzjoni tal-għajnuna f'ikel kif ukoll f'dik li hi politika agrikola għall-pajjiżi li qed jiżviluppaw;

Jenfasizza li fl-2009 l-proċess tal-integrazzjoni reġjonali għar-reġjuni tal-EPA irid jibqa' prinċipju fundamentali tal-EPAs, u li dawn il-ftehimiet iridu jkunu konsistenti mat-tisħiħ tal-inizjattivi ta' integrazzjoni reġjonali tal-pajjiżi stess tal-ACP, u li dawn il-ftehimiet iridu jikkontribwixxu għal dan it-tisħiħ tal-inizjattivi; jikkritika lill-Kummissjoni talli dak li ġie akkwistat fl-integrazzjoni reġjonali heddidtu fit-tmexxija tan-negozjati tal-EPA u tistieden lill-Kummissjoni biex iżżid mal-programm ta' ħidma tagħha għall-2009 appoġġ amministrattiv, tekniku u finanzjarju għar-reġjuni;

Jikkundanna l-fatt li ma hemm l-ebda indikazzjoni ta' kif il-Kummissjoni qed tippjana li tirrimedja s-sitwazzjoni tat-tnaqqis serju fil-kontribuzzjoni lill-ODA mill-UE u l-Istati Membri tagħha, biex ikun żgurat li l-Ewropa tibqa' fit-triq it-tajba biex tilħaq id-dħul gross domestiku (GDI) ta' 0.7% sal-2015;

Iħeġġeġ lill-Kummissjoni biex tinkludi fl-APS tal-2009 l-programm 'Għajnuna għall-Kummerċ' sabiex ikunu indirizzati, b'mod partikulari, l-effetti negattivi f'dak li hu dħul mid-dwana u mid-dazji u minn taxxi oħra għall-pajjiżi tal-ACP;

Implimentazjoni, immaniġġjar u regolamentazzjoni aħjar

Baġit

Iqis li preżentazzjoni ċara u trasparenti tal-baġit tal-Unjoni Ewropea hija ħtieġa assoluta fir-rigward tal-ħtieġa li jkun ikkomunikat liċ-ċittadini Ewropej dwar kif il-flus tal-UE jintefqu;

Jistenna l-proposti tal-Kummissjoni għall-eżami mill-ġdid tal-baġit, li jkunu jkopru l-aspetti kollha tal-infiq tal-UE għall-2009; jenfasizza li l-Parlament irid ikun assoċjat b'mod sħiħ fil-proċess tal-eżami mill-ġdid tal-baġit; jiddefendi l-ħtieġa li tkun stabbilita l-koerenza bejn il-prijoritajiet politiċi u l-prijoritajiet baġitarji; jistieden lill-Kummissjoni biex telabora fid-dettall kif bi ħsiebha tiffinanzja prijoritajiet ġodda mingħajr ma tqiegħed f'riskju prijoritajiet qodma;

Jopponi bil-qawwa kull finanzjament ta' interventi militari tal-UE mill-baġit tal-UE; jitlob li jiġi abolit ir-ribass Brittaniku, li m'huwiex justifikabbli fl-Unjoni Ewropea attwali;

Jitlob li tkun applikata l-Karta l-Ħadra dwar l-Inizjattiva Ewropea ta' Trasparenza, kif adottata mill-Kummissjoni fit-3 ta' Mejju 2006, u li jsir progress mgħaġġel rigward il-benefiċjarji finali tal-fondi Komunitarji u r-reġistru għar-rappreżentanti ta' interessi (lobbisti);

Ifakkar lill-Kummissjoni fl-impenn tagħha, fid-dawl tar-regolament propost li jemenda r-Regolament (KE) Nru 1049/2001 rigward l-aċċess pubbliku għad-dokumenti tal-istituzzjonijiet tal-UE, biex ikun żviluppati trasparenza akbar u aċċess akbar għad-dokumenti;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-gvernijiet u lill-parlamenti ta' l-Istati Membri.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjoni mill-Kummissjoni

skont l-Artikolu 33 tar-Regoli ta' Proċedura

f'isem il-Grupp UEN

dwar il-Programm Leġiżlattiv u ta' Ħidma tal-Kummissjoni għall-2008

Riżoluzzjoni tal-Parlament Ewropew dwar il-Programm Leġiżlattiv u ta' Ħidma tal-Kummissjoni għall-2009

Il-Parlament Ewropew,

wara li kkunsidra r-riżoluzzjoni tiegħu tas-16 ta' Diċembru 2004 dwar l-orjentazzjonijiet politiċi strateġiċi tal-Kummissjoni ta' Barroso,

wara li kkunsidra r-riżoluzzjoni tiegħu dwar l-Istrateġija Politika Annwali tal-Kummissjoni għall-2009, adottata fit-22 ta' April 2008,

wara li kkunsidra l-Ftehima ta' Qafas tas-26 ta' Mejju 2005 dwar ir-relazzjonijiet bejn il-Parlament Ewropew u l-Kummissjoni u 'd-djalogu strutturat' stabbilit f'dak il-qafas,

wara li kkunsidra l-Artikolu 33 tar-Regoli ta' Proċedura tiegħu,

billi l-Programm Leġiżlattiv u ta' Ħidma (Legislative and Work Programme - LWP) tal-Kummissjoni għall-2009 għandu jirrifletti l-kapaċità ta' l-Unjoni Ewropea mkabbra li ssib soluzzjonijiet komuni sabiex jgħinuha tindirizza sfidi interni kif ukoll sfidi globali komuni,

billi l-politika pubblika Ewropea tista' u għandu jkollha rwol reali sabiex tgħin liċ-ċittadini jantiċipaw u jirreaġixxu għal soċjeta li qed tinbidel b'rata mgħaġġla,

billi l-Kummissjoni poġġiet enfasi qawwi li l-irwol taċ-ċittadin jitpoġġa fil-qalba tal-proġett Ewropew, fost affarijiet oħra permezz ta' titjib fil-kwalità tal-ħajja fl-Ewropa u tal-promozzjoni ta' kundizzjonijiet ta' saħħa aħjar fil-pajjiżi tagħna,

billi l-implimentazzjoni u l-ikkompletar ta' suq waħdieni modern, li jinvolvu t-tneħħija ta' l-ostakoli li baqgħu jeżistu għall-moviment ħieles tal-persuni, servizzi u ħaddiema tikkostitwixxi għodda importanti ħafna għall-kompetittività globali tal-Ewropa,

billi s-sigurtà, il-ġustizzja, is-sikurezza u l-ħarsien taċ-ċittadini fl-Ewropa huwa għanijiet stabbiliti mill-Unjoni Ewropea u appoġġjat mill-Kummissjoni Ewropea fil-Programm ta' Ħidma tagħha għall-2009,

billi t-tkabbir u l-impjiegi, u l-opportunitajiet li joħolqu, iridu jkunu fil-qalba tal-aġenda tal-Kummissjoni għall-Ewropa għax huma kundizzjonijiet essenzjali għall-prosperità ekonomika, il-ġustizzja soċjali u l-iżvilupp sostenibbli, u huma kriterji ewlenin għaċ-ċittadini sabiex jevalwaw jekk l-Ewropa hix qed tħalli r-riżultati fil-ħajja tagħhom ta' kuljum,

billi l-introduzzjoni gradwali ta' għajnuna diretta għall-biedja se tkompli għall-Istati Membri li ssieħbu fl-Unjoni fl-2004, b'żieda minn 50% għal 60% tal-livell finali, u billi għall-Istati Membri li ssieħbu fl-2007, iż-żieda se tkun minn 30% għal 35%.

billi l-enerġija, u b'mod partikulari l-forom ta' enerġija li jiġġeddu, trid titqies bħala qasam strateġiku għall-ġejjieni ta' l-Unjoni Ewropea jekk irridu li tiġi mmaniġġjata l-bidla fil-klima u tkun garantita s-sigurtà tal-provvista ta' materja prima,

billi waħda mill-isfidi ewlenin għall-Kummissjoni hija li tagħti l-kapaċità lill-Ewropa biex tiżgura l-paċi u l-istabilità fid-dinja u b'mod partikulari fil-fruntieri tagħha, kif ukoll biex taffronta l-globalizzazzjoni u biex tikkompeti f'ekonomija globali li nbidlet b'mod radikali matul l-aħħar snin, billi tfaċċaw atturi ġodda u sinifikanti,

billi l-Unjoni Ewropea għandha tlaqqa' r-riżorsi finanzjarji disponibbli tagħha mal-prijoritajiet politiċi billi tiżgura kwalità u effettività tan-nefqa tal-leġiżlazzjoni Ewropea,

billi l-multilingwiżmu u għaldaqstant il-promozzjoni tad-diversità kulturali għandu jkun waħda mill-ġebel tax-xewka tal-politika kulturali ta' l-Unjoni Ewropea li kibret,

billi huwa importanti ħafna li jsiru evalwazzjonijiet tal-impatt komprensivi u indipendenti dwar leġiżlazzjoni proposta tal-UE,

billi xejn ma jdgħajjef l-appoġġ għall-Unjoni Ewropea aktar minn każijiet ta' mmaniġġjar ħażin, inkompetenza jew frodi,

Jitlob lill-Kummissjoni biex tagħmel distinzjoni bejn numru li jista' jiġi mmaniġġjat ta' 'inizjattivi strateġiċi' – li l-Kummissjoni impenjat ruħha li tieħu fl-2009 - u lista itwal ta' 'inizjattivi ta' prijorità', li jekk hu possibbli ser jittieħdu tul dan il-qafas ta' żmien; jemmen li din it-tip ta' distinzjoni żżid iċ-ċarezza u l-kredibilità tal-Programm Leġiżlattiv u ta' Ħidma bħala strument sabiex tiġi proposta u adottata aġenda leġiżlattiva koerenti għas-sena li ġejja;

Prijoritajiet għall-2009

Tkabbir u Impjiegi

Ir-riċerka u l-iżvilupp

Jilqa' b'sodisfazzjon id-dikjarazzjoni tal-Kummissjoni li "soċjetà ta' l-għarfien hija l-ġebla tax-xewka ta' l-istrateġija għat-tkabbir u l-impjiegi"; iqis li l-kisba ta' għanijiet ambizzjużi tal-Istrateġija ta' Liżbona teħtieġ approċċ ġdid għall-iżvilupp u l-promozzjoni tar-riċerka, b'mod partikulari f'oqsma tat-teknoloġija għolja, l-edukazzjoni, it-taħriġ, l-innovazzjoni u t-tagħlim matul il-ħajja kollha; jemmen li investiment kif jixraq fl-għarfien jista' joħloq ekonomija aktar prospera li tkun tista' tiġġieled problemi bħall-faqar, l-esklużjoni soċjali u l-qgħad u li tkun tista' tiżgura protezzjoni aħjar għall-ħaddiema;

Jenfasizza d-diffikultajiet li jistgħu jiffaċċjaw iż-żgħażagħ rigward l-integrazzjoni ekonomika u soċjali meta jitilqu s-sistema edukattiva u jidħlu fis-suq tax-xogħol, u jqis li jinħtieġu miżuri speċifiċi sabiex jiġu indirizzati l-ħtiġijiet tal-persuni b'diżabilità u l-qgħad fost iż-żgħażagħ, permezz tat-taħriġ u l-iżvilupp ta' l-ispirtu intraprenditorjali;

Jinnota l-isforzi tal-Kummissjoni li tilħaq il-miri rigward ir-rata tal-impjieg li hija stipulata fl-Istrateġija ta' Liżbona; iħeġġeġ lill-Kummissjoni sabiex tkompli tiżviluppa approċċ komuni lejn toroq ta' flessigurtà, li għandhom jippromwovu fuq naħa waħda aktar flessibilità għas-suq tax-xogħol u fuq in-naħa l-oħra sigurtà għall-ħaddiema li taf tkun meħtieġa sabiex jinkisbu riżultati ekonomiċi aħjar;

Iħeġġeġ lill-Kummissjoni sabiex tiżviluppa approċċ komuni għall-isfidi li jirriżultaw mill-bidla demografika; jemmen li l-aħjar mod ta' kif jintlaqgħu dawn l-isfidi hu billi jiddaħħlu politiki xierqa li jappoġġjaw lill-familji u miżuri li jlaqqgħu il-ħtiġijiet tal-ħajja tax-xogħol mal-ħajja tal-familja; għaldaqstant jistieden lill-Kummissjoni sabiex toħloq qafas għall-iskambju tal-aħjar prattika f'dan il-qasam;

Is-Suq Intern

Jenfasizza bil-qawwa l-importanza li jintuża l-potenzjal sħiħ tas-suq waħdieni permezz tal-finalizzazzjoni tal-Istrateġija tas-Suq Waħdieni għall-2007-2014; jissuġġerixxi li din għandha tkun supplimentata bl-iżvilupp ta' pjan ta' implimentazzjoni għad-Direttiva dwar is-Servizzi;

Jappoġġja ż-żewġ prijoritajiet indikati mill-Kummissjoni f'dan il-qasam – sensiela moderna u li ma tagħfasx iżżejjed ta' regoli dwar il-liġi korporattiva li tneħħi l-burokrazija żejda filwaqt li tiżgura governanza korporattiva soda u riforma tar-regoli tal-proprjetà intellettwali li tippromwovi l-innovazzjoni u premji għal dawk li jkun innovattivi;

Iqis li sistemi fiskali kompetittivi jistgħu jeżistu flimkien fis-suq waħdieni u huma għodda valida għall-promozzjoni ta' effetti ta' benefiċċju fuq il-konsumaturi u l-kumpaniji;

Iħeġġeġ lill-Kummissjon i sabiex tintroduċi pjan ta' azzjoni biex tikseb l-ugwaljanza tal-opportunitajiet għall-iżvilupp agrikolu fl-UE fil-kunest tal-bidliet fil-Politika Agrarja Komuni.

Jitlob lill-Kummissjoni sabiex tipprojbixxi l-ikklonar tal-annimali għall-ikel fl-UE.

Jistieden lill-Kummissjoni sabiex tivverifika l-politika amministrattiva tagħha li tillimita l-produzzjoni agrikola fl-UE;

Jenfasizza li l-politiki dwar l-iżvilupp rurali għandhom ikunu ċ-ċavetta sabiex jitjiebu l-kompetittività u s-sostenibilità ambjentali tas-settur agrikolu u jitkattru l-impjiegi u t-tkabbir f'oqsma relatati tal-ekonomija;

Iħeġġeġ lill-Kummissjoni biex iżżid ir-riżorsi għall-edukazzjoni, in-netwerks tat-taħriġ u l-programmi ta' skambju għall-bdiewa żgħażagħ u biex issaħħaħ l-għodda politika għall-bdiewa żgħażagħ fil-Programm ta' Żvilupp Rurali.

Jitlob lill-Kummissjoni biex tirrevedi l-introduzzjoni ta' sistema elettronika ta' identifikazzjoni għan-ngħaġ maħsuba għall-31 ta' Diċembru 2009, minħabba li huwa diffiċli li din tiġi implimentata, tiswa ħafna flus u l-benefiċċji tagħha mhumiex ippruvati;

Jitlob lill-Kummissjoni Ewropea biex tintroduċi sistema ta' regolamentazzjoni obbligatorja rigward l-ittikkettar fl-UE għall-prodotti magħmula mil-laħam tan-nagħaġ, li jkollha simbolu fl-UE kollha sabiex il-konsumaturi jkunu jistgħu jgħarfu bejn prodotti tal-UE u dawk minn pajjiżi terzi, li jkollha għadd ta' kriterji, fosthom skema ta' assikurazzjoni tal-farm u indikazzjoni tal-pajjiż tal-oriġini li tiżgura li l-konsumaturi jkunu konxji bis-sħiħ dwar il-post tal-oriġini tal-prodott; iqis li s-sistema trid tkun imfassla b'mod li tevita li tnaqqas l-importanza ta' skemi eżistenti marbuta mal-ittikkettar promozzjonali fuq il-livell tal-Istati Membri u fuq livell reġjonali;

Jitlob lill-Kummissjoni sabiex iżżid il-Baġit attwali annwali tal-UE għall-promozzjoni tal-ikel, li għandu valur ta' EUR 45 miljun għall-2008, biex tiggarantixxi l-iffinanzjar għal-laħam tan-nagħaġ tal-UE u biex tbiddel u tissimplifika r-regoli prattiċi dwar l-operat tal-baġit sabiex il-prodotti tal-ħaruf ikunu jistgħu jingħataw aċċess sinifikattiv għall-baġit;

Ewropa Sostenibbli

Jilqa' b'sodisfazzjon l-inizjattiva tal-Kummissjoni li tagħmel it-trasport Ewropew sostenibbli mil-lat ta' enerġija u ambjent, billi tinkoraġġixxi s-settur tat-trasport biex isir aktar 'aħdar'; jenfasizza li jeħtieġ li tintuża taħlita ta' politiki li jappoġġjaw u jikkoreġu lil xulxin sabiex jinstab il-bilanċ tajjeb bejn il-mobilità sostenibbli, is-sinifikat ekonomiku tas-settur tat-trasport f'termini ekonomiċi u l-aspetti ambjentali;

Jenfasizza li għandu jkompli jissaħħaħ l-irwol tat-trasport marittimu fis-sistema ekonomika Ewropea kollha kemm hi, u għaldaqstant jilqa' b'sodisfazzjon il-Pjan ta' Azzjoni għal Politika Marittima Integrata ta' l-UE adottat fl-2007 mill-Kummissjoni, u jistenna bil-ħerqa l-implimentazzjoni effettiva tiegħu, kif ukoll il-monitoraġġ, ir-rappurtar u s-simplifikazzjoni tal-proċeduri amministrattivi jekk huwa meħtieġ, permezz tal-inizjattivi identifikati fil-Programm ta' Ħidma 2008;

Jilqa' b'sodisfazzjon il-proposti magħmula mill-Kummissjoni għat-tisħiħ tar-regoli komuni tas-sikurezza ta' l-avjazzjoni u l-promozzjoni ta' teknoloġiji ġodda f'dan is-settur, billi, inter alia, itejbu l-ATM u l-SESAR, sabiex isir kontribut għall-objettivi ta' sostenibilità;

Jenfasizza li l-kwistjoni tad-drittijiet tal-passiġġieri għandha ssir aktar ċentrali, b'mod speċjali il-protezzjoni tal-passiġġieri li jkunu qed jivvjaġġaw għal distanzi twal permezz ta' karozzi tal-linja u coaches, kif ukoll tal-passiġġieri ta' ferroviji u ta' vapuri;

Jenfasizza l-ħtieġa li tiġi mħarsa l-bijodiversità bħala tali mill-pressjoni umana, it-tniġġis, il-ħsara lill-ħamrija u l-bidla fil-klima, u jqis li huwa essenzjali li l-bijodiversità tiġi integrata ma' oqsma oħra tal-politika bħall-agrikultura, il-protezzjoni tal-ħamrija jew il-bijofjuwils. jitlob li fil-livell Ewropew jiġu stabbiliti miri ċari u li jistgħu jitkejlu li jippermettu l-monitoraġġ tas-sitwazzjoni u jitlob li tittieħed azzjoni urġenti u konkreta sabiex jintlaħaq l-objettiv tal-UE li jitwaqqaf it-telf tal-bijodiversità sa l-2010;

Itenni s-sinjifikat strateġiku tal-enerġija għall-ġejjieni ta' l-UE; f'dan ir-rigward iqis li l-inizjattivi tal-Kummissjoni għal-liberalizzazzjoni tas-suq tal-enerġija se jgħinu fil-ħolqien ta' suq tal-enerġija effettiv u kompetittiv;

Iqis ukoll li għandha ssir distinzjoni bejn l-evoluzzjoni tas-suq tal-elettriku u tas-suq tal-gass fejn il-liberalizzazzjoni trid tittratta sistema monopolistika ħafna li hija dipendenti ħafna fuq il-provvisti minn pajjiżi terzi;

Jilqa' b'sodisfazzjon il-proposta tal-Kummissjoni Ewropea ta' pakkett ta' miżuri mmirati biex iħeġġu l-użu tal-enerġija li tiġġedded fl-Unjoni Ewropea; jitlob lill-Istati Membri biex jibdew l-implimentazzjoni ta' dan il-pakkett fl-2009;

Jistieden lill-Istati Membri sabiex jimplimentaw il-Pjan ta' Azzjoni adottat mill-Kummissjoni sabiex itejjeb is-suq ta' l-enerġija, jaċċellera l-introduzzjoni tat-teknoloġiji ġodda, jiddiversifika u jiżgura l-provvisti, jikkontrolla d-domanda u jippromwovi l-effiċjenza fl-enerġija, partikularment permezz ta' kooordinazzjoni aħjar tal-politiki enerġetiċi nazzjonali;

Approċċ integrat għall-migrazzjoni

Iqis li l-migrazzjoni u l-integrazzjoni soċjali huma ż-żewġ uċuħ ta' l-istess munita u jirrappreżentaw sfidi ewlenin; f'dan is-sens, jappoġġja l-inizjattivi tal-Kummissjoni fil-qasam tal-immaniġġjar tal-flussi migratorji fuq livell Ewropew, il-politiki tal-edukazzjoni u tal-integrazzjoni sabiex jinħoloq qafas ċar u sikur għall-migranti ekonomiċi, b'mod partikulari l-ħaddiema b'ħiliet, li jiċċara l-obbligi u d-drittijiet tagħhom;

Iqis li l-integrazzjoni b'suċċess tiddependi wkoll fuq azzjoni effettiva kontra l-immigrazzjoni illegali u t-traffikar tal-bnedmin; f'dan ir-rigward jappoġġja l-azzjoni tal-Kummissjoni sabiex tipproteġi l-fruntieri esterni tal-UE permezz ta' għodda komuni u jemmen li l-Aġenzija tal-Fruntieri Esterni jista' jkollha rwol ewlieni f'dan il-qasam permezz tas-Sistema l-ġdida Ewropea ta' Sorveljanza;

Jilqa' l-impenn tal-Kummissjoni favur l-iżvilupp ta' Politika Komuni għall-Immigrazzjoni u jenfasizza li "Patt Ewropew għall-Politika għall-Immigrazzjoni" għandu jkopri kwistjonijiet marbuta kemm mal-indirizzar tal-immigrazzjoni illegali u l-immaniġġjar tal-immigrazzjoni legali kif ukoll politika xierqa għall-integrazzjoni fl-isfera tal-kompetenza tal-UE; jiġbed ukoll l-attenzjoni dwar il-ħtieġa li wieħed jimxi lejn it-tieni fażi tas-sistema Ewropea tal-ażil, flimkien ma' reviżjoni tal-Konvenzjoni ta' Dublin II;

Jilqa' b'sodisfazzjon l-għan li tiġi ffinalizzata l-Politika Komuni Ewropea dwar l-Ażil sal-2010, u jqis li din għandha tkun kumplimentata mid-Direttiva tal-KE dwar standards u proċeduri komuni fl-Istati Membri għar-ritorn ta' persuni li jkollhom nazzjonalità ta' pajjiżi terzi li jkunu qed joqgħodu f'xi Stat membru b'mod illegali, sabiex jiġi żgurat immaniġġjar aħjar tal-flussi migratorji;

Iċ-ċittadin l-ewwel

Is-saħħa, il-ġlieda kontra d-diskriminazzjoni, l-aspetti soċjali, l-evoluzzjoni ta' l-Internet;

Jenfasizza l-irwol ewlieni tal-Unjoni Ewropea fil-livell internazzjonali għall-promozzjoni ta' kwistjonijiet ambjentali, u jaqbel li għas-sena 2009, l-isforzi għandhom ikunu diretti lejn il-ħarsien tal-bijodiversità u l-bidla fil-klima, anki permezz ta' politika speċifika dwar l-enerġija li tkun iffukata fuq iż-żieda tas-sehem tal-enerġija minn sorsi li jiġġeddu, l-iffrankar u l-effiċjenza tal-enerġija fl-Ewropa; f'dan ir-rigward, jilqa' b'sodisfazzjon il-Green Paper dwar il-Bidla fil-Klima Post-2012 li ser tgħin sabiex jiġu identifikati oqsma fejn hija meħtieġa l-azzjoni;

Jilqa' b'sodisfazzjon il-proposta tal-Kummissjoni dwar id-drittijiet tat-tfal u l-protezzjoni tagħhom; b'mod partikulari, jappoġġja l-proposta tal-Kummissjoni dwar "Il-Programm Komunitarju Plurijennali għall-ħarsien tat-tfal fl-użu tal-Internet u ta' teknoloġija oħra tal-komunikazzjoni" u jittama li din tiġi implimentata minn Jannar 2009;

Iqis li, fil-kuntest tal-ħarsien tat-tfal, il-minorenni għandhom jitħarsu mill-kontenut ta' xi programmi fl-użu tal-internet u tat-teknoloġiji ġodda permezz ta' sistemi ta' filtrazzjoni speċifiċi u xierqa; għandha tingħata attenzjoni partikulari wkoll lit-tfal Roma u d-dritt tagħhom għar-reġistrazzjoni mat-twelid, għall-edukazzjoni skolastika u għall-kura tas-saħħa; iħeġġeġ ukoll lill-Kummissjoni biex taċċellera t-twaqqif ta' Sistema Ewropea ta' Twissija f'każ ta' tfal irrappurtati nieqsa;

Jenfasizza li l-ħarsien tal-fruntieri flimkien ma' koperazzjoni mtejba ġudizzjarja u tal-pulizija huma wkoll prijoritajiet u għalhekk jenfasizza l-ħtieġa li tissaħħaħ il-Frontex u li titħaffef l-implimentazzjoni sħiħa tal-SIS II u l-VIS;

Iħeġġeġ lill-Kummissjoni sabiex taċċellera l-inizjattivi meħuda wara l-Kunsill Ambjentali tad-9 ta' Marzu 2006, sabiex jiġu indirizzati l-problemi tal-iskarsezza tal-ilma u tan-nixfa;

Jistieden lill-Kummissjoni sabiex b'mod serju tesplora kif l-UE tista' tagħti kontribut favur trasport urban aħjar, li jintuża minn miljuni ta' Ewropej kuljum; f'dan il-kuntest jilqa' b'sodisfazzjon il-Green Paper dwar it-trasport f'zoni urbani u metropolitani li għandha tidentifika l-isfidi u l-azzjonijiet ġodda possibbli, inklużi l-azzjonijiet bikrija u r-responsabilitajiet;

Jilqa' b'sodisfazzjon l-istrateġija Komunitarja dwar is-saħħa u s-sikurezza fuq il-post tax-xogħol għall-perjodu 2007-2013, imnedija mill-Kummissjoni fi Frar 2007, li tenfasizza l-importanza tan-negozjati bejn l-imsieħba soċjali sabiex tiġi evitata l-vjolenza u l-fastidju (harassment) fuq il-post tax-xogħol; f'dan is-sens, jistieden lill-Kummissjoni sabiex timmonitorja l-effettività tagħha u t-traspożizzjoni effettiva u fil-pront tagħha fil-liġi nazzjonali;

Jilqa' b'sodisfazzjon il-kontribut tal-Kummissjoni fit-tiswir tal-politika tas-saħħa fl-Ewropa, bil-għan li jiġi stabbilit qafas Komunitarju għal servizzi tas-saħħa sikuri, ta' kwalità għolja u effiċjenti fl-UE kollha;

Jenfasizza l-fatt li strateġija effettiva Ewropea tas-saħħa titlob li jkun hemm koperazzjoni mtejba bejn is-servizzi tas-saħħa, sabiex tiggarantixxi s-sikurezza tal-pazjent indipendentement minn fejn tiġi provduta l-kura u tindirizza inċertezzi dwar l-applikazzjoni tal-liġi Komunitarja għas-servizzi tas-saħħa, sabiex tipprovdi informazzjoni dwar il-konsegwenzi ta' bidliet fl-istil tal-ħajja, u sabiex tindirizza l-isfidi ppreżentati minn popolazzjoni li qed tixjieħ li tkun b'saħħitha;

Jappoġġja l-inizjattivi ta' valur li saru mill-kumissjoni sabiex jiggarantixxu dritt għall-kura tas-saħħa liċ-ċittadini Ewropej u sabiex jistabbilixxu standards għoljin għat-trattament tal-pazjenti; jilqa' l-proposta għal direttiva dwar il-kura tas-saħħa transkonfinali u jenfasizza l-importanza tal-implimentazzjoni ta' proposta ta' dan it-tip għal bosta ċittadini Ewropej;

Jirrikonoxxi l-valur miżjud Ewropew li l-fatturi determinanti ta' mard rari jiġu trattati fil-livell Komunitarju, billi jinqasmu l-ħiliet u t-tagħrif, u jħeġġeġ lill-Kummissjoni li tistabbilixxi bħala prijorità u li tiffaċilita l-iżvilupp ta' politika Ewropea ta' riċerka dwar il-mard rari;

Iqis li l-estensjoni tal-protezzjoni legali mid-diskriminazzjoni, kif stipulat fid-direttiva dwar l-implimentazzjoni tal-prinċipju tat-trattament indaqs bejn il-persuni, bla ma wieħed iqis ir-reliġjoni jew it-twemmin, id-diżabilità, l-età jew l-orjentazzjoni sesswali, hija kontradittorja għall-prinċipji tas-sussidjarjetà u l-proporzjonalità; huwa tal-fehma li, ladarba l-liġijiet kontra d-diskriminazzjoni jeżistu f'kull Stat Membru, ma hemmx bżonn li jiddaħħal xi qafas legali fuq livell Komunitarju biex jiġu miġġielda forom ta' diskriminazzjoni ta' dan it-tip u biex jiġi infurzat il-prinċipju ta' trattament indaqs barra mill-qasam tal-impjieg;

L-Edukazzjoni

Iqis li l-Kummissjoni għandha tkompli tiffoka l-attenzjoni taċ-ċittadini fuq l-importanza tad-diversità kulturali u għaldaqstant fuq id-djalogu bejn il-kulturi f'Unjoni li kibret; iqis li d-djalogu interkulturali għandu jissaħħaħ barra l-fruntieri Ewropej u jsir pont li jkun jista' jiffavorixxi l-fehim reċiproku u għaldaqstant jgħin fil-prevenzjoni jew fir-riżoluzzjoni ta' kunflitti soċjali u umani;

Is-Sigurtà taċ-ċittadini

Jappoġġja l-fehma li l-UE trid tiġġieled kontra l-kriminalità u l-vjolenza sabiex tħares iċ-ċittadini u li għal dan il-għan ser jitwettqu l-infurzar tal-liġi u l-investigazzjoni kriminali fl-UE kollha; f'dan ir-rigward, minħabba li s-sigurtà hija ċentrali għall-benessri ta' l-Ewropej, hu jappoġġja wkoll l-miżuri li l-Kummissjoni tixtieq timplimenta sabiex jiġu miġġielda t-terroriżmu, il-propoganda terroristika u t-trażmissjoni ta' għarfien tekniku – bħal fil-qasam tal-isplussivi - għal skopijiet terroristiċi, anke permezz tal-ġlieda kontra l-kriminalità ċibernetika fil-forom kollha tagħha;

L-Ewropa bħala msieħba dinjija

Jenfasizza li s-sħubija bejn l-Ewropa u r-Russja għandha tkun ibbażata fuq ir-rispett għar-regoli fundamentali tal-koperazzjoni Ewropea; għalhekk jilqa' l-kundanna qawwija tal-azzjoni militari tar-Russja kontra l-Ġeorġja min-naħa tal-Kunsill Ewropew , inkluż ir-rikonoxximent tal-indipendenza tal-Abkażja u l-Ossezja min-naħa ta' Moska;

Jitlob lill-Kummissjoni sabiex tirrevedi l-politika tagħha rigward ir-Russja; għaldaqstant jilqa' d-deċiżjoni tal-Kunsill Ewropew li jippostponi n-negozjati dwar il-Ftehima ta' Sħubija u ta' Koperazzjoni sakemm it-truppi Russi jerġgħu lura lejn il-pożizzjonijiet li kellhom qabel is-7 ta' Awissu; jiġbed l-attenzjoni dwar il-fatt li l-kontinwazzjoni tan-negozjati dwar ftehima ġdida ben l-UE u r-Russja u l-applikazzjoni tal-ftehima dwar l-iffaċiitar tal-viżi jiddependu fuq l-azzjonijiet tar-Russja biex tnaqqas it-tensjoni preżenti fil-kriżi attwali;

Jitlob lill-Kummissjoni sabiex twaqqaf fond tal-UE għall-immaniġġjar tal-kriżijiet u għar-rikostruzzjoni tal-Ġeorġja sabiex jipprovdi għajnuna umanitarja u ekonomika sostanzjali, jgħin fir-ritorn tar-refuġjati u fil-bini mill-ġdid tad-djar u tal-infrastruttura tal-enerġija u biex titwaqqaf preżenza politika aktar b'saħħitha tal-UE fil-pajjiż u madwar ir-reġjun kollu; jitlob lill-Kummissjoni biex tinvolvi lir-Russja fil-ħolqien ta' fond ta' dan it-tip,

Jitlob lill-Kummissjoni biex tippreżenta evalwazzjoni tal-konsegwenzi tal-kunflitt reċenti rigward il-provvista tal-enerġija għall-UE u biex iżżid l-isforzi biex tiddiversifika l-forom u s-sorsi tal-enerġija; jistenna impenn qawwi min-naħa tal-UE u jafferma mill-ġdid l-appoġġ tiegħu għas-sistema ta' pajpijiet Nabucco u huwa tal-fehma li dan il-proġett għandu jkun prijorità għall-Unjoni Ewropea b'appoġġ speċifiku mill-baġit tal-UE; jitlob lill-Kummissjoni biex tkompli bl-isforzi tagħha biex tadotta politika komuni ġenwina rigward l-enerġija;

Iqis li l-Politika ta' Viċinat tal-UE (ENP) hija strateġija ewlenija għar-relazzjonijiet mal-ġirien tal-Unjoni fil-Lvant u fin-Nofsinhar, b'mod speċjali fil-kuntest tal-azzjoni militari tar-Russja kontra l-Ġeorġja; jistenna li l-ENP se tiffaċilita l-ħolqien u l-estensjoni ta' zona komuni ta' paċi, stabilità, sigurtà, rispett għad-drittijiet tal-bniedem, demokrazija u l-istat tad-dritt, u prosperità; jenfasizza l-importanza li tissaħħaħ l-ENP u jħeġġeġ lill-Kummissjoni biex tagħti l-akbar attenzioni għall-valuri demokratiċi fir-reviżjoni tal-progress fl-implimentazzjoni tal-pjanijiet ta' azzjoni eżistenti tal-ENP u fit-tiġdid ta' dawn il-pjanijiet ta' azzjoni u l-ftehimiet meta dawn ikunu waslu biex jiskadu; jitlob li tingħata attenzjoni lill-qagħda politika attwali fl-Ukrajna u fit-Transdnestria mill-perspettiva tas-sigurtà ta' dan ir-reġjun, fejn hemm indħil dejjem akbar mir-Russja permezz taċ-ċittadini tal-Federazzjoni Russa u persuni ta' etniċità Russa li qed jgħixu hemm;

Jitlob lill-Kummissjoni biex teżamina kif l-ENP tista' tkompli tiġi żviluppata u msaħħa, b'mod partikulari fir-rigward tal-liberalizzazzjoni tal-viżi u t-twaqqif tal-kummerċ ħieles bejn l-Unjoni Ewropea u l-ġirien tagħha u bejn il-pajjiżi ġirien, inkluż it-tisħiħ tal-involviment tal-UE fir-reġjun tal-Baħar l-Iswed, u biex taċċetta l-proposta tiegħu għal Zona Ekonomika Ewropea Plus jew il-proposta Żvediża-Pollakka li, fir-rigward tal-Ġeorġja, tal-Ukrajna u tar-Repubblika tal-Modova b'mod partikulari, jitħaffef it-twaqqif ta' zona ta' kummerċ ħieles;

Jilqa' l-inizjattiva reċenti bit-titolu 'Il-Proċess ta' Barċellona: Unjoni għall-Mediterran' u l-Komunikazzjoni relevanti tal-Kummissjoni, li għandha tagħti impuls ġdid lir-relazzjoni ekonomika u politika bejn l-Unjoni Ewropea u l-imsieħba Mediterranji tagħha billi ssaħħaħ id-dimensjoni tan-Nofsinhar tal-Unjoni; jitlob lill-Kummissjoni biex tieħu rwol ewlieni fil-ġejjieni tal-proċess u żżomm rabta xierqa bejn l-inizjattiva l-ġdida u l-acquis ta' Barċellona;

Itenni s-sejħa tiegħu għal Ftehima Mtejba komprensiva ġdida ma' l-Ukrajna, bħala suċċessur tal-Ftehima ta' Sħubija u Koperazzjoni, u jenfasizza li l-Ftehima l-ġdida għandha tinkludi dispożizzjonijiet dwar valuri koluni, koperazzjoni mtejba għall-ġustizzja, il-libertà u s-sigurtà, dispożizzjonijiet estensivi dwar l-enerġija u l-koperazzjoni f'firxa wiesgħa ta' oqsma bħat-trasport u l-ambjent;

Jitlob lill-Kummissjoni biex tikkonkludi n-negozjati mal-Ukrajna fl-2009; jemmen li n-negozjati għandhom iwasslu għall-konklużjoni ta' Ftehima ta' Assoċjazzjoni li tagħti l-possibilità lill-Ukrajna li tuża l-mekkaniżmi tagħha biex tkompli twessa' l-integrazzjoni tagħha mal-UE u biex tħejji l-passi li jmiss sabiex tissodisfa l-aspirazzjoniiet Ewropej tagħha, jiġifieri l-adeżjoni mal-UE fuq medda ta' żmien twil;

Jikkundanna bil-qawwa r-reġim tal-Belarus, li huwa l-aħħar dittatorjat fl-Ewropa, għall-arresti arbitrarji tiegħu ta' attivisti tal-oppożizzjoni u għall-kontroll tiegħu fuq il-midja indipendenti, għall-attakki fuq l-attivisti tal-minoranzi u tad-drittijiet tal-bniedem u tal-mexxeja reliġjużi, għat-trattament ħażin tal-persuni miżmuma, il-każijiet tal-persuni li għebu, il-persekuzzjoni b'motivazzjoni politika u atti oħra ta' ripressjoni li jiksru l-prinċipji bażiċi tad-demokrazija u tal-istat tad-dritt;

Jitlob lill-Kunsill u lill-Kummissjoni biex joħolqu programm ta' boroż ta' studju, żjarat u apprendistati għall-NGOs u għall-attivisti tad-drittijiet tal-bniedem u tal-minoranzi mill-Belarus; jenfasizza l-importanza li jingħata tagħrif indipendenti u ta' kwalità għolja lill-pubbliku fil-Belarus; iħeġġeġ lill-Kunsill u lill-Kummissjoni biex jagħtu għajnuna finanzjarja lill-inizjattivi ta' xandir tal-midja ħielsa, bħat-TV BELSAT, li bħalissa huma ffinanzjati biss mill-Polonja; jitlob lill-partiti politiċi Ewropej u lill-gruppi politiċi tiegħu biex iżidu l-kuntatti u l-appoġġ politiku għall-oppożizzjoni tal-Belarus;

Jenfasizza li r-relazzjoni transatlantika għandu jkollha status prijoritarju li għandu jiġi msaħħaħ permezz ta' ftehim ta' qafas b'saħħtu; itenni li l-UE u l-Istati Uniti, bħala potenzi b'sinjifikat dinji, għandhom responsabilità li jikkoperaw sabiex jipprovdu t-tmexxija fid-dinja billi jippromwovu l-paċi u l-istabilità, jirrispondu għall-isfidi globali, jikkontribwixxu għall-espansjoni tal-kummerċ dinji u jaħdmu għad-demokrazija u l-iżvilupp madwar id-dinja;

Jitlob lill-Unjoni Ewropea biex issaħħaħ l-irwol politiku tagħha fil-kwistjonijiet globali sabiex tkun tista' tagħti konribut ewlieni biex tiżgura l-paċi u l-istabilità madwar id-dinja, b'mod partikulari f'ċerti oqsma ewlenin bħal-Lvant Nofsani, il-Kosovo, il-Pakistan u l-Afganistan;

Iqis li, fil-kuntest tal-attività diplomatika tal-Kwartett, l-Unjoni Ewropea, bħala l-akbar donatur tal-għajnuna lill-Palestinjani, jista' jkollha rwol ewlieni fil-Lvant Nofsani fil-promozzjoni tad-dinamika tal-proċess politiku bħala riżultat tal-Konferenza ta' Annapolis u sabiex tikkonvinċi lill-partijiet ikkonċernati biex jaqblu dwar djalogu bażiku, u b'hekk iwettqu l-obbligi tagħhom skond il-Pjan Direzzjonali;

It-Tkabbir

Jenfasizza li l-politika ta' tkabbir tal-Unjoni għandha tkun immirata lejn l-estenzjoni tal-paċi, l-istabilità, il-prosperità, id-demokrazija, id-drittijiet tal-bniedem u l-istat tad-dritt madwar l-Ewropa; jappoġġja l-fehma tal-Kummissjoni li l-konsolidazzjoni, il-kundizzjonalità u l-komunikazzjoni huma l-prinċipji ewlenin li jiggwidaw l-istrateġija tal-UE rigward it-tkabbir;

Jenfasizza li n-negozjati dwar l-adeżjoni mal-Kroazja deħlin fi stadju deċiżiv; jittama li żieda fl-isforzi għan-negozjar min-naħa tal-Kroazja u appoġġ imsaħħaħ mill-istituzzjonijiet tal-UE jistgħu jwasslu għal deċiżjoni finali rigward is-sħubija tal-Kroazja fl-UE qabel l-elezzjonijiet Ewropej li jmiss fl-2009, ladarba jintlaħqu r-rekwiżiti kollha għall-adeżjoni;

Jitlob lill-Kummissjoni sabiex, permezz tal-Proċess ta' Stabilizzazzjoni u Assoċjazzjoni, tappoġġja u tmantni l-progress tal-Istati tal-Balkani tal-Punent lejn is-sħubija fl-UE; jitlob lill-Kummissjoni biex tappoġġja l-iżvilupp tal-Kosova bħala stat indipendenti, b'mod partikulari permezz tal-użu ta' strumenti Komunitarji u appoġġ għall-proċess ta' riforma tal-Kosovo;

Jitlob lill-Kummissjoni biex tqis l-opinjoni pubblika rigward it-tkabbir tal-UE u biex tipprovdi liċ-ċittadini tal-UE b'informazzjoni sħiħa dwar il-benefiċċji u l-problemi potenzjali ta' dan il-proċess;

Itenni l-ħtieġa ta' Strateġija tal-UE dwar il-Baħar Baltiku; jilqa' b'sodisfazzjon ir-rapport dwar Strateġija għall-Baħar Baltiku għad-Dimensjoni tat-Tramuntana, u jistieden lill-Kummissjoni sabiex tippreżenta Strateġija tal-UE għar-Reġjun tal-Baħar Baltiku sa mhux aktar tard minn Ġunju 2009;

Il-Politika tal-Iżvilupp

Jitlob lill-Kummissjoni biex tkompli n-negozjati li għaddejjin dwar il-Ftehimiet ta' Sħubija Ekonomika sabiex twassalhom għall-firma finali, preferibbilment mal-gruppi reġjonali tal-ACP jew ma' pajjiżi ACP individwali li huma lesti u jridu jieħdu dan il-pass; itenni mill-ġdid it-twemmin tiegħu li l-EPAs huma strument għall-promozzjoni tal-iżvilupp sostenibbli u l-avvanz tal-ekonomiji tal-ACP u għall-appoġġ tal-integrazzjoni reġjonali, għall-qerda tal-faqar u għall-integrazzjoni gradwali tal-pajjiżi tal-ACP fl-ekonomija dinjija;

Jitlob lill-Kummissjoni biex tressaq proposti speċifiċi u konkreti favur il-kisba tal-Għanijiet tal-Millennju għall-Iżvilupp, bil-għan li jintlaħaq l-impenn sal-2015, u biex tkompli tappoġġja l-isforzi tal-pajjiżi kollha li qed jiżviluppaw biex jiksbu dawn l-għanijiet;

Iħeġġeġ lill-Kummissjoni biex tressaq miżuri strutturali u fuq medda ta' żmien qasir biex jipprovdu għajnuna immedjata lil persuni li huma affettwati direttament mill-prezzijiet tal-ikel li qed jogħlew ħafna fil-pajjiżi li qed jiżviluppaw u tevita li l-kriżi attwali tal-ikel tirrepeti ruħha;

Itenni l-impenn tiegħu favur għajnuna akbar u aktar strutturata bbażata fuq koordinazzjoni mill-qrib fost il-partijiet invluti - donaturi, dawk li jirċievu l-għajnuna, NGOs, eċċ. - bil-għan li tinkiseb effettività ġenwina u jiġu rrispettati d-drittjiet tal-bniedem u l-ugwaljanza soċjali sabiex tiżdied il-probabilità li jintlaħaq l-għan ewlieni tal-UE tal-qerda tal-faqar permezz tal-koperazzjoni għall-iżvilupp;

Il-Politika kummerċjali

Jiddeplora l-kollass tan-negozjati tar-Rawnd ta' Doha f'Lulju 2008 f'Ġinevra; jinsab konvint li l-prezz tal-falliment fin-negozjati tad-WTO ikun sostanzjali; jagħraf li l-Unjoni Ewropea nnegozjat bil-miftuħ u b'fiduċja u ħadmet biex tikseb konklużjoni b'suċċess; jitlob lill-Kummissjoni biex tkompli tippromwovi sistema multilaterali rregolata u biex tipprova tagħmel sforzi sabiex jitkomplew in-negozjati, meta l-kundizzjonijit relevanti jintlaħqu;

Jenfasizza l-importanza tal-aġenda tal-kompetittività tal-Kummissjoni għall-politika kummerċjali tal-ġejjieni tal-UE u l-inizjattivi marbuta magħha; iqis, f'dan il-kuntest, li strateġija komprensiva ġdida dwar iċ-Ċina u l-Indja, strateġija globali għall-protezzjoni tad-drittijiet tal-proprjetà intellettwali, it-tiġdid tal-istrateġija dwar l-aċċess għas-suq ta' l-UE, b'mod partikulari għall-SMEs, miżuri stretti sabiex tiġi miġġielda l-piraterija u programm ġdid ta' ftehimiet bilaterali ta' kummerċ ħieles, meqjusa bħala għodda strateġika kumplimentari tal-approċċ multilaterali, ser jirrappreżentaw sfidi serji ħafna fil-politika kummerċjali fix-xhur li ġejjin;

Iqis li kwalunkwe riforma ta' l-istrumenti tad-difiża kummerċjali, li għandha tqis ir-realtajiet ġodda tad-dinja, għandha tiġi negozjata fil-livell tad-WTO u aċċettata u implimentata mill-atturi prinċipali kollha tad-WTO; jitlob li jkun involut fil-proċess;

Kwistjonijiet Orizzontali

Jistieden lill-Kummissjoni sabiex tagħmel sforzi kontinwi sabiex ittejjeb il-kwalità tal-programmi u l-proġetti l-ġodda li huma finanzjati mill-UE fil-kuntest tal-Prospettivi Finanzjarji l-ġodda u sabiex taħdem għall-promozzjoni ta' l-immaniġġjar finanzjarju affidabbli tagħhom u l-aħjar valur għall-infiq;

Leġiżlar Aħjar/It-tħaddim tal-politika

Jilqa' b'sodisfazzjon l-inizjattivi tal-Kummissjoni sabiex tissimplifika u timmodernizza l-qafas regulatorju Ewropew, u sabiex tirtira l-leġiżlazzjoni pendenti, wara eżerċizzju xieraq ta' eżaminazzjoni bir-reqqa; jenfasizza, f'dan ir-rigward, il-ħtieġa li tiżdied il-ħeffa tas-simplifikar tal-proċess leġiżlattiv mibdi fl-2007, li għandu jagħmilha possibbli li l-piżijiet amministrattivi jonqsu b'25% sa l-2012;

Huwa konxju li l-iżvilupp u l-implimentazzjoni tal-politika ta' l-UE jeħtieġu sħubija u impenji mill-Istati Membri għall-programmi ta' riforma tagħhom; iqis, madankollu, li l-Kummissjoni għandha ħidma ċentrali li tgħin lill-Istati membri sabiex b'mod attiv jippromwovu u jiżviluppaw il-politiki ewlenin tal-UE; iqis li l-Istrateġija mġedda ta' Liżbona hi eżempju ta' l-irwol li jista' jkollha l-Kummissjoni;

L-Evalwazzjonijiet tal-impatt

Jilqa' b'sodisfazzjon l-assigurazzjoni mogħtija mill-Kummissjoni li hi ser twettaq evalwazzjonijiet ta' l-impatt komprensivi fuq il-miżuri leġiżlattivi kollha, inkluż il-proċess ta' komitoloġija, proposti bħala inizjattivi strateġiċi jew ta' prijorità fl-2007;

Jemmen li l-applikazzjoni b'suċċess tal-proċess ta' evalwazzjoni ta' impatt hija kritika sabiex tistabbilixxi l-kultura ta' Leġiżlar Aħjar fl-Unjoni Ewropea li l-istituzzjonijiet kollha tagħha jaspiraw lejha; hu tal-fehma, f'dan ir-rigward, li jistgħu jiġu rikonoxxuti kisbiet pożittivi rigward l-integrazzjoni ta' evalwazzjonijiet tal-impatt fil-proċess leġiżlattiv;

Jilqa' b'sodisfazzjon l-inizjattiva tal-Kummissjoni li tirtira leġiżlazzjoni pendenti; hu tal-fehma, madankollu, li 'regolamentazzjoni aħjar' m'għandhiex twassal għal deregolamentazzjoni totali iżda għal regolamentazzjoni li, anke jekk hija minima, tkun tista' ttejjeb il-kwalità tal-qafas regulatorju Ewropew;

Rabta bejn il-prijoritajiet politiċi u l-mezzi baġitarji

Jenfasizza l-fatt li, fid-dawl tar-riżorsi baġitarji limitati disponibbli għall-Unjoni Ewropea, meta mqabbla mal-ħtiġijiet ta' l-istess Unjoni, il-Kummissjoni għandha tagħti każ partikulari tal-użu tar-riżorsi finanzjarji, billi tiffoka aħjar ir-riżorsi baġitarji u umani, kif imsemmi fir-Riżoluzzjoni tiegħu dwar l-Istrateġija Politika Annwali tal-Kummissjoni;

Inqarrbu l-Ewropa lejn iċ-ċittadini tagħha

Jistieden lill-Kummissjoni sabiex iżżid l-isforzi tagħha sabiex tikkomunika maċ-ċittadini Ewropej u sabiex tispjega l-proġett Ewropew sabiex tiżdied il-viżibilità tal-UE, u sabiex tinkludi l-Parlament Ewropew f'dan il-proċess; barra minn hekk, iħeġġeġ lill-Kummissjoni sabiex tikkopera mill-qrib mal-Parlament dwar il-proposti operattivi li jirriżultaw mill-White Paper dwar il-Komunikazzjoni;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-parlamenti ta' l-Istati Membri.